amanoisuno/poet huggingface dataset:
窺園 張耒
吾老懶讀書，得閒嘗窺園。愛此千樹雪，高低不勝繁。衝風掠之去，頗已隨沙塵。感之可奈何，我豈土木人。畏病不飲酒，已慚嵇阮真。淡泊非衆嗜，自娛難及賓。獨遊還獨吟，魚鳥與我親。悠哉山林趣，媿此簪纓身。
馬巨濟董役魏王墳作詩寄之 張耒
城北牛脾山，千丘壓其麓。事皆有司辦，聖世數厚族。園林迫復土，百役興甚速。煩我別駕公，侵星次空谷。郵亭舊客去，閒日睡頗足。聞鶯有佳興，徙倚近喬木。櫻笋味鼎來，管弦調漸熟。期歸酌燒酒，及此未炎燠。
出伏後風雨頓凉有感三首  其一 張耒
秋風振秋曉，萬境一凄清。幽草蟲響息，高葉露華凝。戢翼烏尚宿，引吭雞屢鳴。淹留度華歲，悵然難爲情。
出伏後風雨頓凉有感三首  其二 張耒
三伏如湯釜，熏煮理亦足。西風半夜雨，窗戶一清肅。那能惜摇落，共喜過炎燠。老人亦晨起，稍進杯中醁。
出伏後風雨頓凉有感三首  其三 張耒
殘暑扇中盡，新凉枕上歸。微雲起平遠，空碧上朝曦。稍感夏衣薄，漸傷高葉稀。來鴻飛集喜，卒歲稻粱肥。
太寧庭柏 張耒
微風起清籟，烈日交翠陰。蔭茲金仙居，樓殿鬰沈沈。永日燕雀下，有時鐘梵音。誰能悟斯道，來此契無心。
暇日步西園感物輒爲詩得七篇 酴醾 張耒
欲知此園古，請視酴醾蒼。孫枝已輪囷，走蔓龍蛇長。春風一吹噓，灼灼發奇光。仙姝不可挹，順風飲其香。
暇日步西園感物輒爲詩得七篇 秋圃 張耒
秋圃寂無有，蕭條殘菊枝。老蛩依日叫，暗蝶傍人飛。鎖澀門開少，莎長人到稀。舊遊渾記得，到處即如歸。
暇日步西園感物輒爲詩得七篇 菊叢 張耒
下根盤秋泥，上葉披宿雨。惟餘黄金蕊，秀色日夜吐。寧須薦九日，但惜歲云暮。吾將屑落英，持泛蘭皋露。
暇日步西園感物輒爲詩得七篇 芙蓉 張耒
清霜厲嚴殺，松栢氣不振。芙蓉乃微木，曉艷獨嬌春。穠粹覺蘭疲，芬敷知菊貧。欲攀無所贈，聊復插吾巾。
暇日步西園感物輒爲詩得七篇 橘 張耒
奇林藴貞粹，健葉圓青鮮。中有碧瑶實，正味百果先。貢包登堯俎，頌德列騷篇。李衡空庸材，徒列木奴千。
暇日步西園感物輒爲詩得七篇 斑竹 張耒
重瞳陟方時，二妃蓋老人。安肯泣路傍，洒淚留叢筠。頗疑葛陂化，點點留斑鱗。慎勿脫水去，入世多埃塵。
暇日步西園感物輒爲詩得七篇 種蔬 張耒
貧舍無旨蓄，種圃治寒蔬。縱橫數席間，灌溉亦勤劬。積雨有新甲，時摘付中厨。何勞樊遲學，當問漢陰夫。
所居堂後北籬下獲二蛇一小色赤長二尺許一大色黑長七尺圍四五寸尾可貫百錢盡放之 張耒
二物穴我居，歲月亦已老。一朝雙擒獲，蜿蜿出幽草。安行免噬齧，敢望吐珠報。巳月不殺蛇，昔賢有遺告。
小雨效韋體 張耒
午景蔽浮雲，芳林散清雨。虛窗度遙吹，稍覺青葉舉。殘蔬知夏餘，隕葉兆秋序。幽獨無往來，烹茶誰晤語。
納凉 張耒
靡靡春事退，寂寂夏日長。日西騎馬歸，卧此北戶凉。官事幸休逸，甘爲白頭郎。朝出暮還家，悠悠愧路旁。所欣藥物靈，頗覺疾病康。幸免三已慍，敢希五饋漿。難堪七有餘，不過三已嘗。呼兒且糲食，貧固士之常。
三伏暑甚七月八日立秋是日風作凉爽炎酷頓消老病欣然命酒成二詩  其一 張耒
西風吹淡白，窗戶含凄清。炎凉一朝變，徂暑逝不停。山堂曉瀟洒，病叟巾褐輕。平時干雲樹，芳葉亦復零。
三伏暑甚七月八日立秋是日風作凉爽炎酷頓消老病欣然命酒成二詩  其二 張耒
苦熱逢三秋，西風颯然起。金氣入草木，傷夷從此始。盛極衰從之，循環固其理。老翁復何事，新凉欣酒美。
白樂天有渭上雨中獨樂十餘首倣淵明予寓宛丘居多暇日時屢秋雨倣白之作得三章  其一 張耒
寒極則有暑，晦久則有明。開闢迄今茲，此理信可憑。炎炎者易滅，巍巍者必傾。聖智無奈何，况此愚昏氓。設羅以獵獸，切骨陷其膺。重勢以鎮物，懸絕壓其肱。縱使賁與育，力有不獲呈。物情千萬變，可盡得經營。不如寂寞士，葛带而蘭纓。無求復無憂，容貌甚和平。况茲積雨餘，秋氣日姿清。悠然有佳興，美酒時一傾。
白樂天有渭上雨中獨樂十餘首倣淵明予寓宛丘居多暇日時屢秋雨倣白之作得三章  其二 張耒
罷官卧窮巷，值此雲物稠。連延經旬雨，城市欲行舟。柱礎變坳塘，瓦溝成暴流。蕭然殘暑退，寒事戒衣裘。老人朝睡足，起坐梳白頭。呼童飭晨餐，薪濕爨婦愁。洗我朱提杯，不復具肴羞。一觴已徑醉，萬事良悠悠。
白樂天有渭上雨中獨樂十餘首倣淵明予寓宛丘居多暇日時屢秋雨倣白之作得三章  其三 張耒
故人遺我酒，氣味芳以清。置之屋壁間，興至時一傾。銀杯度一合，三釂已徹觥。既免戒沉湎，且無憂病酲。嵇阮愧令德，劉石無遐齡。荒狂有何樂，徒以酒自名。吾幸免困此，庶幾盡平生。
古意三首  其一 張耒
園中楊柳樹，飛舞似含羞。如何風靜處，盡放眼中愁。
古意三首  其二 張耒
金鋪銀屈膝，動處有人挨。棋盤作十字，中心爲子來。
古意三首  其三 張耒
橘犀如半月，何日是圓時。如何一種味，却有兩人知。
權勢 張耒
權勢世所重，桓溫役孟嘉。桓公自人雄，爲下未足嗟。頗怪蔡中郎，爲董受疵瑕。因之以取死，曾不念漢家。士固感知己，尚安知其他。搜牢則可誅，好邕自其佳。
臨文 張耒
一病廢百嗜，好文心未忘。南窗納虛明，羅列陳縑緗。茫昧考巢燧，典章斷虞唐。清妍進屈景，雋永旌蘇張。少狂不自料，遇事形文章。誤逢作者歎，因復力披攘。蹉跎生白髮，始紬石室藏。粗見漢家事，濡毫時否臧。文詞比工祝，不殊公卿行。何用疲心精，舍本棄耕桑。讀賦意凌雲，律令尊張湯。榮華繫遇合，才技無短長。頗師老氏術，抱璞和其光。無營以卒歲，刻意翰墨場。
自淮陰被命守宣城復過楚雨中遇道孚因同誦楚詞爲書此以足楚詞 張耒
秋庭新過雨，佳菊獨秀先。含芳良未展，風氣已清妍。金鳳汝婢妾，紅紫徒相鮮。老人對節物，昏昏祇欲眠。與子讀楚詞，亹亹忽盡編。嫋嫋兮秋風，憀慄在遠行。蟋蟀鳴西堂，淹留了無成。
寓陳雜詩十首  其一 張耒
傳舍不可久，束裝投新居。新居亦苟完，佳木頗扶疏。洒掃尋丈地，琴書遣朝晡。風雲中夜變，大雨如决渠。落點若强箭，穿我老屋塗。中夜起明燭，移床護吾雛。傳聞北城隅，老弱堤上廬。官吏操畚鍤，紛紛役千夫。螘漏或一决，城闉變江湖。吾衰也久矣，豈復憚爲魚。
寓陳雜詩十首  其二 張耒
昔記古甲子，商滅而周興。如何雨此日，乃爲霪雨徵。陰陽久乖張，此事頗有憑。豈天悔牧野，洗此漂杵腥。舊雨水未乾，洞房苔欲青。新雨雖霢霢，欺我牆善崩。虛堂就夕眠，永夜楸桐聲。蕭然秋氣至，豈覺巾屨輕。憐我老病者，三伏困薰蒸。得凉且飽飯，何暇念秋成。
寓陳雜詩十首  其三 張耒
朝雨如棼絲，咫尺不相辨。俄然晨光漏，紺碧出天面。天工易明晦，頃刻俄屢變。今朝事大定，雲物卷組練。客有北來說，蝝生被數縣。穀穗無一粒，遺稈如立箭。卑田成大澤，投種哀莫見。官人懵不知，猶喜輸租辦。興懷及鰥寡，猶愧吾飽飯。
寓陳雜詩十首  其四 張耒
唐有元相國，實殺顔平原。平原腹有丹，尸解神已仙。顔公死已矣，人見如生前。致令遺其像，委曲與人言。相國死倉卒，穢襪塞其咽。家門隨手破，但怪椒斛千。顔公黄塵外，風節猶凜然。元子墮九幽，遺臭萬世傳。
寓陳雜詩十首  其五 張耒
清夜何晏晏，客眠亦復佳。鄰鐘喚我覺，咽咽聞城笳。披衣行中庭，星漢已橫斜。缺月挂西南，皎皎流清華。莎雞振其羽，蟋蟀旁悲嗟。悠哉歲已秋，日月如奔車。
寓陳雜詩十首  其六 張耒
開門無客來，永日不冠履。客至我老懶，投刺輒復去。端成兩相忘，因得百無慮。故人在旁郡，書信不能屢。興哀東城公，將掩郟山墓。不能往一慟，名義真有負。可能金玉骨，亦遂黄壤腐。但恐已神仙，裂石終飛去。
寓陳雜詩十首  其七 張耒
疲馬齕故草，閉門苔蘚深。閒坊居人少，秋日疏槐陰。境寂心亦閒，蕭然散巾襟。靜中有深趣，因見至人心。谷神古不死，茲理良可尋。無令兒輩覺，一撫無弦琴。
寓陳雜詩十首  其八 張耒
念昔爲吏日，朝夕羨人閒。解印出公府，翛然若歸山。衡茅三畝居，無客門常關。早眠而起晏，永日或不冠。故人遠寄酒，爲致一醉歡。我亦領其意，呼兒具杯盤。長閒貧亦好，安用朱其轓。我生本蓬蓽，久已傲饑寒。
寓陳雜詩十首  其九 張耒
我不知暑退，但覺衣汗乾。頗怪庭中天，湛然青已寬。有物叫草根，啾啾自相喧。問知已新秋，大火流金天。九土變寒暑，正爾事亦繁。靜觀付一笑，吾事寧相關。但無筋力健，悠然佳意還。喧喧憎鄰里，砧杵亂人眠。
寓陳雜詩十首  其一○ 張耒
秦子死南海，旋骨還故墟。辛勤一生事，空得數編書。琅琅巧言語，玉佩聯瓊琚。知者能幾人，憎者頗有餘。書生事業薄，生世苦勤劬。持以待後世，何足潤槁枯。興懷及昔者，使我涕漣如。道路阻且長，悲哉違撫孤。
寄李端叔二首  其一 張耒
束髮聞至道，榮辱久齊觀。中年嬰世故，已復傲憂患。閒居雖荒寂，几杖頗清晏。悠悠閒晷景，草草貧寢飯。狂言無爲發，濁酒醉自勸。與君通家舊，邇者頗屢見。相望豈示遠，數舍隔異縣。吾人師佛祖，妙旨得忍粲。斂藏避世俗，未免逢侮訕。坐令鬢垂雪，猶把從事版。尺書每見警，妙語珠在貫。復君進明德，同遂丘壑願。
寄李端叔二首  其二 張耒
陳墟自古皇，疆野實楚縣。沃野接神畿，荒溝漕淮甸。民風靜而陋，原隰平以遠。我來逢艱歲，禾黍秋色淺。荒居困蛩蚓，風雨老藜莧。閉門謝車馬，隠几親筆硯。馬跡巷泥深，庖烟簷日宴。深居窺老易，妙理殊自玩。困亨方寸足，夸安勞遠願。乖離感歲月，老色各滿面。友道古所敦，尺書莫辭倦。
秋日曬古城 張耒
秋日曬古城，西風振塵埃。出門何所之，壞道連蒿萊。飛鳴雞犬稀，破屋枯壕隈。老圃理蔬畦，晚甲瘦未開。輸人暮出城，栖鴉一一回。悵然心不怡，歸坐勸一杯。
古意效東野二首  其一 張耒
與君雖異坊，秋凉各平分。已遣月入牖，更教風掃門。照君幌中寢，拂君堂上塵。綢繆似衣带，終日遶君身。
古意效東野二首  其二 張耒
扇不風自凉，身不蘭自香。深居不出門，幽獨更清揚。爲鵲栖君樹，爲燕巢君堂。不食亦可飽，况乃餐輝光。
早稻 張耒
早稻如倒戈，十穗八九折。晚稻不及秀，日炙根土烈。踏車激湖水，車衆湖欲竭。得泉如沸湯，旱土濕未徹。老農祝天工，叩額眼垂血。游雲不作雨，風至輒散滅。昊天未悔禍，牲玉無徒設。誰能縛妖魃，敕起龍潑剌。
鳴蜩 張耒
鳴蜩嘒高風，逮夜且復靜。草蟲何爲者，落日鳴復逞。陰陽且戰爭，微物何所競。化工執其機，開闔惟所命。朔雁有行意，肅肅如待令。江河有舊渚，寧畏風霜勁。
書初凉夜至將曉 張耒
秋房燈火清，人語久已寂。城遠不聞更，警柝鳴未息。橫參已入地，斗柄當天直。乃知三更中，市廛已寂歷。我時守書几，磨墨傾硯滴。反覆小學書，昏目如芒刺。試尋鄰房僧，鼻鼾背負壁。體勞徑就枕，冷夢分南北。覺來寺鐘鳴，僧禮像前席。須臾聞梵唄，木魚如叩石。舉頭視東牖，朝日已淡白。反身起披衣，神爽健筋力。亟來酒甕邊，側聽聲唧唧。
秋日喜楊介吉老寄藥 張耒
閒坊遠市聲，終日掩衡門。惟有風中葉，蕭騷終日聞。午枕不成寐，起坐無與言。喜開故人書，珍藥幸見存。其方受仙聖，其效未易論。豈惟蠲沉痾，庶可輔本根。珍重復珍重，厥價萬璵璠。永年未可冀，庶保無夭昏。
見黄仲達感秋意 張耒
秋風吹衡茅，寂歷如荒村。獨立無與語，悲蟲鳴草根。老木經疾風，枝葉僅得存。疏蔭不滿地，白日耿當軒。北城有黄仲，眸子清不渾。時能出秀句，寶鐵雕璵璠。念將舍我去，爲吏國西京。荒凉古中牟，晝夜輪蹄奔。青衫給吏役，懷惡未易論。强顔詭應接，有抱誰能言。從容來去間，無厭走黄昏。
服仙靈脾酒 張耒
冷氣侵吾髀，趨拜劇苦艱。仁哉神農氏，遺藥驅恫瘝。持錢取之市，易得如茆芫。繁枝與芳葉，盡取無可刪。貯之白縑囊，漬以壺酒寬。七日以供飲，跛曳皆翩躚。呼兒謹蓋藏，用此九轉丹。平生誤信書，安坐得老邅。方書豈盡信，柳子固無言。事固有然者，豈容盡欺謾。疾走非吾願，且復補羸殘。
孫志康許爲南釀前日已聞糴米欣然作詩以問之 張耒
平生一尊酒，風月不可無。謫官將十年，一醉未易圖。市豈無旗亭，官亦有酒壚。薄乃捩齒酸，一滴不可沽。英英孫夫子，臭味真吾徒。自云得異糵，乃出粳稻腴。歲久精粹出，去者乃其粗。醖釀纔浹日，芳甘已盈壺。傖人喻其力，若火經茅蘆。此語真野陋，殆出負販夫。前日聞吉語，糴米已在途。每恨乏陳糯，價直如買珠。憐君久客囊，傾倒無復餘。假器走僕僮，供我一笑娛。欲爲漉巾潜，請學滌器如。作詩以訊之，何日陳尊盂。
夜書 張耒
黯黯夜烟青，寥寥秋漢迥。海月出天高，霜雲泊天靜。鶴鳴知露寒，樹影當軒正。幽客獨未眠，經窗夜聲磬。
小雨 張耒
稍稍陰靄集，蕭肅春寒生。窗燈耿初照，小雨細無聲。還來就溫爐，依然有故情。燕坐悄無語，軍城遞遠更。
月夜懷陳永源 張耒
衆喧息遙夜，爽氣漬煩襟。殷勤低簷月，入幌來相尋。平生學虛靜，每爲多病侵。卧想陳夫子，幅巾修竹林。
冬日放言二十一首  其一 張耒
清冬萬境肅，牆戶益蕭然。薄寒惟可飲，短景不容眠。貧厨烟火暖，塵釜亦烹鮮。且復養口體，何勞更問天。
冬日放言二十一首  其二 張耒
湯餠慰朝餒，三杯澆旦寒。醉飽外何欲，昏然宵就眠。幽通夢有告，默存神自全。蕭蕭松竹舍，歲暮聊盤桓。
冬日放言二十一首  其三 張耒
風雨連江氣，十月如深冬。坐曹日暮歸，密室溫爐紅。慘慘庭下日，騷騷窗外風。三杯容我醉，萬事聽天工。
冬日放言二十一首  其四 張耒
小兒喜學書，滿紙如塗鴉。老婦寒不績，當戶理琵琶。樽中有神物，快瀉如流霞。三杯任兀兀，凍臉生春華。
冬日放言二十一首  其五 張耒
卯飲終日醉，萬事付悠悠。醺然據榻瞑，簷雨方颼颼。吾事幸無急，不醉欲何求。顧謂婦與子，酒盡爲我謀。
冬日放言二十一首  其六 張耒
寒羊肉如膏，江魚如切玉。肥兔與奔鶉，日夕懸庖屋。嬉嬉顧妻孥，滋味喉可欲。謫官但强名，比者何不足。
冬日放言二十一首  其七 張耒
酒聖卯時歡，此語聞樂天。安用苦了了，白日供憂煎。浮世本幻妄，空花電露然。人間無實事，惟醉庶幾焉。
冬日放言二十一首  其八 張耒
愈老愈嗜酒，益醉益自然。兩人同墜車，醉者乃得全。我不但醉酒，天和醉心源。當其醉甚時，更類癡與頑。
冬日放言二十一首  其九 張耒
至道與物反，夫豈會俗心。聖處有閫域，扃鑰一何深。時時資美酒，可得及其門。送君者既返，君駕胡可尋。
冬日放言二十一首  其一○ 張耒
清晨坐官舍，官舍復何有。離披經雨菊，蕭疏委風柳。飽食或至睡，涉筆無可否。油然有好懷，日暮歸飲酒。
冬日放言二十一首  其一一 張耒
日暮歸飲酒，兒女戲我前。須臾徑三酌，據榻已欣然。老妻坐我傍，餚胾已炮煎。大勝劉伶婦，區區爲酒錢。
冬日放言二十一首  其一二 張耒
我初謫官時，帝問司酒神。曰此好酒徒，聊給酒養真。去國一千里，齊安酒最醇。失火而遇雨，仰戴天公仁。
冬日放言二十一首  其一三 張耒
吾腹如鴟夷，但滿貯醇酒。外圓故不滯，中靜一無有。紛紛千百輩，納若一塵垢。下而至真源，保之故難朽。
冬日放言二十一首  其一四 張耒
淮陽名都會，爽塏太昊墟。最愛西城道，汪汪數頃湖。古木巢翠鳥，清濠見游魚。幽居多不愜，懷我平生娛。
冬日放言二十一首  其一五 張耒
靈通古叢林，他日休吾車。出門循古城，荒圃畦寒蔬。手種堂下花，頗已數尺餘。何人攬其華，故人應念予。
冬日放言二十一首  其一六 張耒
塞向久室處，帟幕亦復周。溫爐熾薪炭，永夜炎光流。五更屋霜重，重衾如無裘。興懷無衣子，卒歲聊優游。
冬日放言二十一首  其一七 張耒
陶潜經世才，齟齬不得肆。彼寧徒嗜飲，有藴託諸醉。時時吐高詞，頗復見一二。義熙書甲子，此意有涇渭。
冬日放言二十一首  其一八 張耒
葛公蓋世才，功業亦云偶。世無左將軍，老作躬耕叟。皇天挺奇産，必使有所受。珠玉在山淵，終爲王府有。
冬日放言二十一首  其一九 張耒
秦人焚詩書，意欲遂絕滅。六經至今存，何曾損毫髮。興衰有天理，人力自淺拙。不憂驪山墓，回首遭發掘。
冬日放言二十一首  其二○ 張耒
元子本豪爽，頗復有俗氣。孟嘉亦可人，乃與較權勢。崛强盡百年，究竟成何事。江左無英雄，汝得免徒隸。
冬日放言二十一首  其二一 張耒
淵明非無心，似以酒忘憂。如以藥愈疾，未佳寧免憂。我直好飲耳，與世本悠悠。人間有何事，奚足煩杯甌。
四月望日自孝悌坊遷冠蓋孫氏第 張耒
青蕪滿古城，白日照大澤。街荒雞犬鬧，市遠喧閧寂。中有騰騰者，淮陽四年客。坐偷太倉粟，穩睡而飽食。平生願陳力，衰老困逼迫。何曾一可意，但有百無益。偷安淺夫志，苟且志士惜。窮通有天理，誓不安苟得。朱陽方肇序，春去無轍迹。悵此復幾時，撫事三歎息。
謫官 張耒
謫官成吏隠，古寺度高秋。寒燈明夜室，清坐聞更籌。裘葛屢往還，感彼歲月遒。吾意方有會，誰能賦離憂。
十月二十二日晚作三首  其一 張耒
黯黯東牖闇，寂寂吾廬閒。粗糲飽婦子，苜蓿無餘盤。雁急天欲雨，雞栖日已寒。老人袖手坐，一杯聊自寬。
十月二十二日晚作三首  其二 張耒
天寒聊飲酒，再酌已停觴。豈不欲酣暢，要使夜腹康。意得樂有餘，偶然不必長。寄身造化中，勿使天和傷。
十月二十二日晚作三首  其三 張耒
蓬蓽無奧處，北風利戈鋋。空爐有微火，且復與周旋。酒隠柴桑叟，醉吟渭上賢。二士忽已遠，遺風載陳編。
題壁 張耒
命駕欲詣客，欲去復遲遲。事幸無甚急，何用勞驅馳。家貧幸有酒，亦略具鮮肥。且復東窗下，高歌醉而嬉。
夜坐 張耒
萬籟聲久寂，三更霜已寒。老人袖手坐，一氣中自存。自得此中趣，不與兒曹論。但有老孟光，相對亦無言。
任仲微閱世亭 張耒
志士抱奇策，常苦不得伸。及其利害出，倏已亡其人。今古同此恨，愚智竟誰分。哀哉老任公，英魄久已淪。惟餘亭下柏，閱世盤深根。紛紛凡草木，幾變秋與春。朝菌與蟪蛄，盡死我獨存。任公不及見，見其賢子孫。請君利斯奇，仍復大其門。
感懷 張耒
枯樹桓司馬，五柳陶徵君。微木何足道，所歎此兩人。一埋柴桑骨，一爲九錫臣。榮辱俱已矣，芳穢萬世聞。
次韵題李援舫子 張耒
紫髯不復見，故宮無入門。元子亦寂寞，一丘弔遺魂。興亡兩夢幻，今古一朝昏。念當置是事，盡此舟中樽。
秋感二首  其一 張耒
秋日無遠暉，秋草無美姿。殘蛩弔白日，寒鳥悲空枝。時節一如此，余出悵安歸。强歌不成音，還坐空涕垂。感動百慮遊，觸心遂紛披。棄捐勿復道，日暮眠吾帷。
秋感二首  其二 張耒
秋山多遠聲，日暮尤百態。鳴風落高樹，清澗瀉寒瀨。鳴蜩默誰憐，瘖死不償罪。蛩啼獨不已，有愬未逢解。天時激汝曹，寧自知進退。吹噓成踴躍，芻狗忌撤祭。庭空月宵掛，園冷露晨沛。嗟哉心雖忘，俯事還感慨。
夜思 張耒
江邊鸕鷀鳴，栖我屋南樹。夜深風霜寒，呼鳴自相語。樹頭鴉翼動，樹杪雁行度。朦朧見江山，一一翻飛去。
嘲南商 張耒
兩袖全匹帛，望知江淮客。深藏計算苦，好鬭意氣窄。愁逢湯餠碗，遇鮓論甕咋。市南沽茅柴，歸店兩顴赤。
種芭蕉 張耒
幽居玩芳物，自種兩芭蕉。空山夜雨至，滴滴復蕭蕭。凉葉泛朝露，芳心展夕飈。東堂日虛靜，秀色慰無聊。
無題 張耒
蔌蔌鳴葉下，初無風過之。流年一如此，慷慨使心悲。平日談堯舜，立朝羞自私。溫爐煖老客，聊復此棲遲。
大雨十日不止五月十八日晚始霽 張耒
昊穹忽悔禍，淫雨霽今夕。峰嶺舒紫翠，雲天麗金碧。深蛙鳴遠汪，凉葉墜餘滴。漏屋百不憂，宵眠始安席。
天運 張耒
天運不暫止，何啻過隙駒。向來簷前日，忽已牆東隅。樂者苦其疾，憂者怨其舒。由來盛與衰，變滅皆須臾。
悼逝 張耒
結髮爲夫婦，少年共饑寒。我迂趨世拙，十載困微官。男兒不終窮，會展淩風翰。相期脫崎嶇，一笑紓艱難。秋風摧芳蕙，既去不可還。滴我眼中血，悲哉摧肺肝。兒稚立我前，求母夜不眠。我雖欲告之，哽咽不能言。積金雖至斗，紆朱走華軒。失我同心人，撫事皆悲酸。積日而成時，積時更成年。山海會崩竭，音容永茫然。
喜雨四首  其一 張耒
陰陽不暫駐，今夕已秋風。晨興綿絲冷，歲月驚衰翁。朝烟爨薪濕，小甲蔬畦空。且復一杯酒，吾生不終窮。
喜雨四首  其二 張耒
手種五色蕉，意待聽秋雨。南風扇旱日，破葉萎不舉。霶𩃱未終夕，綠潤遽如許。秋色入書幃，已覺青鸞舞。
喜雨四首  其三 張耒
牆東有高樹，夏葉圓綠綺。西風纔一夕，蕭颯遽如此。寒螿號其顛，蟋蟀曉未已。羣動催流光，榮華難久恃。
喜雨四首  其四 張耒
隙地秋日曉，寂無鄰里音。惟有草根蟲，風前咽復吟。悲歌者誰子，徂年驚苦心。青燈夜齋靜，微溫生薄衾。
次韵曾存之直舍種竹 張耒
曾郎風塵表，不似宰官身。吏舍數竿竹，鑿池水粼粼。此君不可疏，亦復未易親。虛心澹相授，頗似南郭鄰。我知王子猷，正是君輩人。
贈蔡彥規 張耒
我不見蔡子，杜門十日餘。今日叩我門，滿手携瓊琚。鏗鏘寫我前，雜以貝與珠。我愕不知報，低頭驚且吁。讀畢致於懷，餘光溢衿裾。坐令簞瓢室，磊犖堆璠璵。我拙寡所合，甘爲不材樗。嗟君何所聞，屢枉長者車。我來淮南遊，靄靄子之譽。驊騮走千里，凡馬安能逾。奈予不自量，痛鞭而疾驅。常憂過所往，疲憊傷吾軀。願君少待我，且欲休吾駒。跳奔舍其羣，子樂誰與俱。俯身援其類，是亦仁之徒。不然但用我，畏甚將逃逋。何如少待之，效技供子娛。我無功名願，與世日益疏。反慕古沮溺，窮年事耕鋤。皇皇吾夫子，憂世亦勤劬。雖然竟何就，孰若安以居。人生各有懷，未用相賢愚。得樂願即止，安能較錙銖。又疑異所任，勞逸事亦殊。作歌以訊之，子意當何如。
寄劉伯聲 張耒
別君幾何時，人事浩千萬。身如張射侯，憂愁劇强箭。崎嶇走窮縣，艱苦君未見。未知菽水豐，已感霜露變。羈孤寄窮海，親友誰弔唁。析圖補冬裘，乞米煮朝飯。無聊猶自思，援溺固誰願。人生不終否，此語非我分。英雄伏泥塗，暫晦久必現。如予百不能，理自合貧賤。豈當議隠顯，而有不遇歎。但思竄山林，遠脫人世患。有田足耕耘，有水足罩汕。蕭然便終老，到死百不問。平生泥佛祖，久已師壁觀。况將無生禪，下視有爲幻。吾子出羣材，千牛有餘刃。行當脫塵埃，鳴佩侍清燕。高卑各有得，願勿譏尺鷃。不有行道人，誰當佐堯舜。時哉勿自滯，功業在力勸。握手不可期，此計吾行辨。
寄陳九 張耒
別來常思君，無異饑待哺。如何偶相逢，握手復告去。念初別子時，芳草才及屨。天時不可留，再見歲云暮。出門怪子瘦，告我困道路。飄飄千餘里，陸走復水泝。古來黄金盡，壯士色亦沮。斯人獨何少，乃有衣食慮。才高窮不怨，志大貧若富。吾將告君理，子其聽我佈。人生不終窮，否泰亦有數。子其保所有，錐穎囊必露。古來立功名，其始不無忤。得難失自寡，進銳退亦遽。念君歸海瀕，誰與朝夕聚。我方困而學，每冀朋友助。一從城北歸，夢魂見已屢。願因南來者，時以尺書寓。
贈江瞻道 張耒
我行於四方，其所急者友。嗚呼得之難，百不一邂逅。人心不可齊，若十指於手。隨其短與長，亦各有所取。剛或硬而折，柔有弱而仆。質良文不揚，中美外莫副。寬壺泛以枵，狹盎迫而陋。此猶其大概，瑣瑣難悉究。譬如選長材，棄百不一有。其間雖得之，猶或煩矯揉。我友居淮濱，飲德悉自幼。豈期羈旅間，乃獲聞謦欬。嗟君如美玉，外徹中乃厚。埋藏困塵埃，要以不可垢。他人十不一，子乃得八九。餘虧能幾何，不待勉而就。乃知昔求艱，特以見未久。但憂奔莫及，敢憚喘而走。我心子所知，濩豁無所囿。是以行於世，往往得嘲詬。人才如其面，不自知好醜。立之明鑑前，乃見其可否。子於我無嫌，告我當苦口。惟我於改過，竊不敢自後。嗟予迫饑寒，子亦仰五斗。何當兩有歸，投老作鄰叟。
呈徐仲車 張耒
朝日照高簷，夜霜猶在瓦。纖纖牆邊柳，春色已可把。殘年能幾何，奔駛劇湍瀉。雖無功名求，衰暮亦悲咤。出門問徐子，兩計决取舍。爲當勉自修，汲汲不可暇。爲當飲美酒，送老在杯斝。子當指我途，我即策其馬。但我懶拙姿，終非服勤者。
正月望夜示童子 張耒
呼童致明燭，展我窗前書。顧謂爾童子，此豈不足歟。得意自忘僞，觀一知其餘。爾觀千萬燈，豈與一燭殊。爾豈不欲醉，舉杯傾我壺。爾豈不欲飽，搆火烹我魚。人生貪外物，要以樂其軀。吾求安不足，安用勞馳驅。
贈敦復 張耒
敦復想爲詩，目見無全牛。天工忌其才，小邑使拘囚。漫塗以塵埃，訟訊羣啾啾。尚于紛紜中，逸興時奔流。不知誰使之，瞥爾爲南遊。驊騮解其縶，鷹隼脫於鞲。山川困搜羅，風月遭嘲咻。舉手聊探之，縱橫爛琳璆。不有同行人，更歌而迭酬。天應憫子勞，久苦暫使休。奈何少縱之，一放不可收。歸來見我喜，逸氣凌高秋。我竊不自量，妄將挾其輈。心知不可追，子幸爲我留。君方嚴旗幢，我亦戒戈矛。將圖詰朝見，百敗非予羞。
讀戚公恕進卷 張耒
世方尚纖柔，子獨不可揉。人皆喜呶呶，子語不出口。巉然即之高，俗子競嘲詬。我嘗要之難，快使暴其有。乃知謗之非，更覺所得厚。由來難小知，此固可大受。讀書常辛勤，世務飽經構。琅琅滿編文，一一可推究。俗儒昧事實，文字工綵繡。可觀不可用，章甫冠土偶。子能獨不然，渾樸謝雕鏤。寧爲目前玩，功見施設後。知心古所難，形兀實難售。嗟君聽者寡，風雨但孤雊。又思理難常，功業亦邂逅。豈令匠石斤，常縮袖間手。無爲扣角歌，且進滿尊酎。但非遽可令，有所待而偶。干將伏黄土，氣乃在牛斗。顧君久自安，蔽抑寧復又。
與友人論文因以詩投之 張耒
我雖不知文，嘗聞於達者。文以意爲車，意以文爲馬。理强意乃勝，氣盛文如駕。理惟當即止，妄說即虛假。氣如决江河，勢盛乃傾瀉。文莫如六經，此道亦不舍。但於文最高，窺不見隙罅。故令後世儒，其能及者寡。文章古亦衆，其道則一也。譬如張衆樂，要以歸之雅。區區爲對偶，此格最污下。求之古無有，欲學固未暇。君爲時俊髦，我老安苟且。聊獻師所傳，無以吾言野。
寄參寥 張耒
春風入楚鄉，與子別經歲。有客過我門，携君尺書至。昔我出京師，倉皇省家事。遂令千里別，不一執君袂。又聞子亦行，杖履若飄駛。雖成相思詩，欲寫不可寄。飄飄山水夢，時與飛錫值。乃能以書來，知子猶我記。浮雲隨高風，聚散未可計。遲君冰雪詩，濯我塵埃思。
送胡考甫 張耒
胡公精悍姿，勇氣如秋鷹。兵書百萬言，揮麈談如傾。羞戴文吏冠，慨然喜功名。願得丈二殳，爲國作長城。朝廷士力盛，戰馬如雲騰。貔貅飽肉食，武庫森神兵。此豈不足用，麾之若雷霆。如何彼黠虜，坐敢邀金繒。由來在得將，選擇當至精。譬如養騏驥，有御乃能行。安得偉丈夫，長驅兩隅清。淮南聽公語，乃是衛霍朋。終軍白面兒，尚欲請長纓。縱橫老將手，出袖盍一呈。策馬勿自滯，我將觀厥成。一奮庸將驕，汎灌出精英。立功報天子，執節擁旗旌。男兒當封侯，寧爲老書生。
旦起 張耒
漫漫東牖白，開帷納晨光。欠伸推夜枕，叩齒披朝裳。瓦盎汲石泉，潄濯齒頰凉。維茲孟夏初，宿雨清高堂。栖鳥起且啅，露鶯鳴更藏。悠悠曉花殷，落落古柳蒼。西舍初鳴春，東鄰出求糧。客馬已別櫪，商車欲踰岡。羲和一揚輝，羣動皆擾攘。有生無不求，誰得偃於床。人生但如此，勤苦亦可傷。况我病倦翮，飄飄信風翔。永懷中林士，栖志烟霞鄉。願言寄旅跡，相托以徜徉。
庭草 張耒
冉冉朝雨霽，欣欣禽哺雛。鮮鮮中庭草，佳色日已敷。童子惡其蕃，謁我盡掃除。我爲再三擷，愛之不能鋤。人生羣動中，一氣本不殊。奈何欲自私，害彼安其軀。况我麋鹿性，得此亦可娛。延蔓藩籬間，常若田野居。亭亭濯露曉，偃偃披風餘。所嗜乃若此，我生合樵漁。
寄答參寥五首  其一 張耒
昔我初見子，子時客京師。聞名久不獲，既得過所知。示我一卷書，大小百首詩。我嗜不可輟，熊蹯薦朝饑。約子彭城遊，念當行有期。中間忽倉卒，决去不子辭。子後來高郵，我居淮之湄。中間無百里，詩句屢欲馳。客來得子書，云子久南歸。投書不能讀，恨我聞之遲。使我早知此，扁舟尚能追。遠別不執手，近居不相携。每念今悵昔，耿耿衷腸悲。子行日已南，我去日已西。音書不可頻，何以慰我思。
寄答參寥五首  其二 張耒
蘇公守吳興，山水方有主。子兮從之遊，挂錫當可駐。塵埃困孤鶴，念子久失所。秋風展其翼，道使萬里去。青雲引高唳，爽絕誰敢伍。予駒欲西秣，東我江海艣。平生二三子，往往在南土。子才得所樂，我拙日益魯。拳拳相思心，契闊不得語。
寄答參寥五首  其三 張耒
秦子我所愛，詞若秋風清。蕭蕭吹毛髮，肅肅爽我情。精工造奧妙，寶鐵鏤瑶瓊。我雖見之晚，披豁盡平生。又聞與蘇公，復與子同行。更酬而迭唱，鐘磬日撞鳴。東吳富山水，草木餘春榮。悲予獨契闊，不得陪酬賡。
寄答參寥五首  其四 張耒
我生爲文章，與衆常不偶。出其所爲詩，不笑即嘲詬。少年勇自辯，盛氣爭可否。年來知所避，不敢出諸口。時時未免作，包以千襲厚。低心讓兒曹，默默衆人後。見君不能已，頗亦陳所有。君豈少取之，時以佳句授。幽弦喜有聽，清唱慰孤奏。如何瞥然去，使我不得友。
寄答參寥五首  其五 張耒
蕭蕭江湖客，疏瘦若秋竹。苦心爲詩章，日夜撓心腹。清弦無浮聲，促柱有哀曲。湔湔幽嚴泉，一一清可掬。人生於文章，初若力不作。及其成欲售，又困瞽者目。予從吳興公，乃獨獲所欲。得意有知賞，幽懷免窮獨。嗟予有所投，痛學自藏覆。子當慰我窮，時寄書數幅。
夏日雜感四首  其一 張耒
我前十日至，柳葉不蔽日。我後十日來，芳條如紺室。枝間有好鳥，鳴和若琴瑟。渠渠哺其雛，啄我園中實。梢梢筍成竹，濯濯草過尺。心驚歲已半，念此日月疾。朝來數葉墮，盛夏有萎色。悲哉一陰生，長養從此極。
夏日雜感四首  其二 張耒
士而懷其居，孔子亦云非。賢臣事晉侯，夜載使逃齊。酖毒比晏安，君子不可怡。樂小必害大，安近遠之迷。野芻養騏驥，當念和鑾馳。一飽願即止，幾何非犬雞。高賢意有在，汲汲不敢遲。安能守槽櫪，長伴兒曹嬉。
夏日雜感四首  其三 張耒
羣動入夜息，我歸亦安眠。脫我身上衣，援枕體晏然。朝日常營營，有生不可閒。羲和戢其光，幸此須臾間。人生一世中，大小無百年。胡爲不自暇，長抱勤苦歎。才者勇設施，誕者夸勢權。彼有驅其心，欲休諒無緣。我本與世疏，少慵老成頑。何爲不引去，坎坷行所難。
夏日雜感四首  其四 張耒
娟娟簷前月，雖缺猶媚好。團團理絲蟲，養身恃其巧。無能老蝙蝠，乘夜出堂奧。那能捕飛蚊，未解聒耳鬧。悲歌草間蚓，辛苦自鳴噪。爾生可以默，何所欲而躁。鳴蛙訴其渴，謂若天可禱。瘖蟬死不鳴，豈以訴無效。悠悠羣動情，誰得辨醜好。我歌豈徒然，亦用自警告。
和周楚望 張耒
宿雨生曉潤，繁雲滋暑陰。我居廢不葺，常苦積雨侵。果墜厭風惡，草沉知潦深。拳拳抱幽歎，耿耿嬰煩襟。吾子久不來，幽居誰見臨。飄然得秀句，生我江湖心。一官亦漫爾，勤苦安能任。何當舍此去，拂我塵埃琴。饑寒仰五斗，求尺而忘尋。悲我復契闊，誰復知吾音。
秋日晨與寄楚望 張耒
夜雨霽清曉，浮雲散凉川。幽人理青髮，汲彼石井泉。焚香展素帙，持珠諷妙言。晨暉淡悠揚，秋霞麗紺天。萎花開露餘，孤葉零風前。感此芳節晚，長嘯心悠然。傾觴散滯念，粲菊留華年。牢落歲暮心，非君誰與宣。
感秋呈宏父兼呈周楚望三首  其一 張耒
西風吹我舟，繫纜岸邊柳。蕭蕭落船葉，日夕煩我帚。心驚芳歲晚，日月去如走。搔我鬢邊髮，少壯寧復久。平生拙謀身，辛苦爲五斗。苟逃饑寒憂，不敢擇所受。心因摧折低，面苦塵埃垢。拳拳警前勇，俯俯蹈新揉。功名委之命，寧足計薄厚。獨遺古人書，千古相獻侑。我烹亦有魚，我酌亦有酒。非求與俗違，聊以安吾守。
感秋呈宏父兼呈周楚望三首  其二 張耒
西風中夜來，飛雨隨以至。攬衣不能眠，起坐爲涕泗。炎蒸雖云酷，香草猶可佩。清商來無情，凋我蘭與蕙。咿咿草蟲悲，裊裊露蟬嘒。高梁燕如客，鎩翮鷹方鷙。乾坤本無心，萬物隨一氣。如何於其間，感愴坐自累。置之勿復道，得酒但知醉。陶然杯杓間，萧洒無餘事。
感秋呈宏父兼呈周楚望三首  其三 張耒
浮雲無停陰，急雨來清秋。颯颯水上風，吹我千里舟。二年客淮楚，乞米充饑喉。空堂堆詩書，冷落妻子羞。操舟將何之，漫浪爲西遊。豈不厭奔走，貧賤無良謀。人生天地間，如萍水中浮。安得必所往，南北但隨流。達者知其然，委己任去留。止若寄渚雁，行如浮海桴。萬物本無事，百年漫多憂。冥懷付造物，俯仰予何求。
和登城依子由韵 張耒
步登高城望，望望殊未已。惟時歲將窮，冬孟月魄死。紛吾方有懷，一坐爲三起。悲歌擊枯枿，聲與淚俱至。人生隨大鈞，命不貸君子。付之無如何，外垢資內洗。前知賤終吉，外頗與愚似。開門張瓊瑶，誰者目不寄。支離冒多福，嬋娟畏獨美。舉頭蒼天高，歎此青雲士。酌公芳尊酒，願公百憂止。履善神所勞，委置目前事。
西華道中 張耒
我行陳許郊，千里平若掌。居民雜荆榛，耕少地多曠。野兔乍跳奔，驚鳶或高颺。喬林多疾風，寒澗有餘漲。棘籬蔽茅屋，雞犬入村巷。主人掃土榻，秣馬具朝餉。童兒汲土井，敗飯堆瓦盎。勿悲爲生陋，自足無他望。嗟予走薄宦，奔走年將壯。長抱羈旅愁，何時稅歸鞅。
泊南京登岸有作呈子由子中子敏逸民 張耒
客行歲云暮，孤舟衝北風。出門何蕭條，驚沙吹走蓬。北涉濉河水，南望宋王臺。落葉舞我前，鳴鳥一何哀。重城何諠諠，車馬溢四郭。朱門列大第，高甍麗飛閣。湯湯長河水，赴海無還期。蒼蒼栢與松，岡原常不移。覽物若有歎，誰者知我心。口吟新詩章，予撫白玉琴。鳴琴感我情，一奏涕淚零。子期久已死，何人爲我聽。推琴置之去，酌我黄金罍。幽憂損華姿，流景良易頹。
宿合溜驛 張耒
空庭野雀噪，客至休我駒。盡日衝塵沙，解裘振裳裾。熒熒青燈光，夜永寒堂虛。破窗見星斗，明月照廣除。搆火旋烹煎，妻兒具盤盂。强飯一爲飽，困眠體微舒。嗟我山野姿，懶拙與世疏。如何强所難，妄躡仕進途。已習未易舍，欲行倦馳驅。悲哉不早計，既晚空嗟吁。
至日離許州 張耒
先王重至日，靜息資微陽。閉關絕商旅，后爲不省方。我獨何爲者，古寺嚴晨裝。酌酒飲僮僕，披裘冒朝霜。眷彼道路人，熙然樂而康。尊酒迭爲壽，華衣冒鮮粧。懷古固非士，遠客亦可傷。悠哉任行止，且復傾吾觴。
沈丘道中 張耒
霜霧沈遠星，芳林語春鳥。客眸带餘睡，馬力健清曉。凝烟披草際，初日動林表。心隨和風快，興與飛雲杳。芬菲悵已晚，夏陰生桑棗。慷慨一據鞍，此懷殊未了。
感事二首  其一 張耒
投老益無趣，誤爲世塵嬰。飄然欲脫去，疲弱安能耕。始謀苦不臧，妄欲事功名。中路兩不可，徬徨始嗟驚。回轍愴已晚，悠悠事遄征。萬物各有求，我生安得寧。
感事二首  其二 張耒
自古衣食勤，物生無時閒。春耕望時雨，厚土常苦乾。舉頭呼天公，天遠安得聞。幸此中夜雨，瀟瀟洒中田。天人兩異情，相值良獨難。水旱與豐年，由來皆偶然。愚夫苦多怨，智士即而安。我歌寧獨此，萬事一嗟歎。
漫浪翁 張耒
堂有書萬卷，園有竹千竿。逍遙於其間，漫浪追昔賢。乃祖首陽人，疾世餓空山。堂堂秘書公，赤手犯鯨鱣。後來得吾子，門戶真有傳。已信懷道貴，預知行世艱。婆娑欲頭白，不肯彈其冠。我頃未見之，千里知肺肝。不惜委珠玉，投我書數編。我窮安放逐，老去頗知田。君獨胡取之，學問考淵源。江鄉歲已晏，幽獨抱悁悁。何當一杯酒，與子相周旋。
發岐亭宿故鎮三首  其一 張耒
我別竟陵時，楚稻如碧絲。秋風發齊安，稻穗如植旗。流年去荏苒，客路何逶迤。弛擔終未卜，永負山中期。
發岐亭宿故鎮三首  其二 張耒
乘月入秋山，月午山蹊靜。森森松竹林，夾道散疏影。陰風留暗壑，白露蒙朝嶺。耿耿村雞鳴，坐感單衣冷。
發岐亭宿故鎮三首  其三 張耒
征人不敢安，蓐食待明發。潤衝石上雲，冷踏松間月。艱難付一笑，歲月驚屢閱。偃亞道傍松，茯苓應可掘。
獨遊東園 張耒
清曉步東園，獨遊悵無侶。菰蒲綠已深，鵝戲春塘雨。取酒就花傾，隔林邀客語。歸來春興闌，睡起日停午。
同毅夫賀無斁教授 張耒
吾聞冤句民，盜若春竹笋。異時用武吏，搏擊縱鷹隼。洋洋劉太守，豈弟發素藴。凶年盜乃減，見謂君子敏。先生衍詩書，循吏副憂軫。庶幾從風靡，少緩束濕緊。君家龐眉伯，學行我標準。捧書見華髮，應爲一笑聽。
喜晴有感呈晁郎 張耒
山城淫雨霽，窗戶含餘清。老人午睡足，杖策遶荒庭。長夏吾廬秀，清陰交衆榮。茫茫榛莽中，萱草揚其英。植杖視天壤，悠然感浮生。淹泊且無歎，人事亦難恒。一旦舍此去，觸物不無情。何爲久戚戚，遇酒但知傾。
春雪二首  其一 張耒
春雲驕不行，凍雨作飛雪。夜深歸無燭，已覺馬蹄滑。那知事未已，通夕注不歇。堂寒曉附火，簷滴更清絕。前者城東遊，桃李粲已發。陰陽不可料，寒氣晚猶洩。青青高坡麥，舊事日可閱。當春望時雨，盛雪或爲孽。生民常苦勤，不敢愛膏血。如何待一飽，常苦神物奪。茫茫元精理，未易論本末。解裘換斗酒，莫畏衣百結。
春雪二首  其二 張耒
天寒城南寺，門外無馬迹。東風雪疾消，春泥深一尺。豈無老款段，畏蹶不敢策。還歸見兒女，怕冷不下席。揚雄玄未就，雙鬢颯已白。雖云客載酒，此意終岑寂。功成則有命，生事亦人力。胡爲不自勤，守此欲何獲。田桑既有裕，醪醴亦餘溢。嗟哉好事客，從古百無一。
有感三首  其一 張耒
郁城本自貳師謀，騎士拔劍猶封侯。董生明經守正直，白首區區相侯國。參差世事足嗟歎，我笑羣兒較目前。可能董子之榮辱，乃在封侯得失間。
有感三首  其二 張耒
羣兒鞭笞學官府，翁憐癡兒傍笑侮。翁出坐曹鞭復呵，賢於羣兒能幾何。兒曹相鞭以爲戲，翁怒鞭人血流地。等爲戲劇誰後先，我笑謂翁兒更賢。
有感三首  其三 張耒
南風霏霏麥花落，豆田漠漠初垂角。山邊夜半一犂雨，田父高歌待收穫。雨多蕭蕭蠶簇寒，蠶婦低眉憂繭單。人生多求復多怨，天工供爾良獨難。
題大蘇凈居寺 張耒
平生愛山如好德，未嘗一飯忘泉石。大蘇山下松栢林，路盡重門照金碧。思公得道神所相，指示巖幽駐瓶錫。天台妙教源欲啟，來此一酌曹溪滴。兩公道場守龍象，兵火暫晦終輝赫。撞鐘伐鼓食千指，皆二大士之餘力。縈紆石磴造山頂，上有玉人方燕寂。北軒三伏飛冰雪，一日掠盡淮山色。東遊塵土我實倦，道過化城聊暫息。青鞋布襪舊家風，此身終效名山役。
客過 張耒
歲窮北風卷平楚，張子畏寒深閉戶。叩門過我者爲誰，束带出見亦良苦。俯眉謂客子勿瞋，我心善煩勿多語。天寒酒賤曷不飲，安用造謁勤如許。
謁客 張耒
入門投刺吏翩翩，我非欲見禮則然。異哉賓主兩無語，客起疾走如避然。我已不恭愧昔賢，忍使塗炭朝衣冠。人生暫聚鴻集川，春風吹飛何後先。
迎客 張耒
城門抱關皆老兵，問客來早天未明。我笑老翁勿嘲訕，我愧古人百千萬。道傍赫赫翁所見，寒熱郡國欺鄉縣。人之所畏敢不畏，嗟我此翁安得慢。
局中晝睡 張耒
鳥啼花開千萬思，春色醉人成午睡。燒香掃地一室間，藜床布枕平生事。君知章華久寂寞，楚夢無人憚青兕。東風轉野作晴雷，蕩蹙山川作紅翠。白日下照七澤寬，孤城樓觀失餘寒。頗怪故山頻入夢，年來真厭楚人餐。
園花盛開秬病不能觀作詩諭之 張耒
東風著花花披靡，花風吹人人欲醉。老翁逢花如啜醨，强自挹酌終無味。鬭紅鬭綠態千萬，長笑花工夸幻事。若知空色無異觀，世上何曾有桃李。
小孤山 張耒
一峰枝水孤劍立，古廟開簾雙臉紅。水邊古木老龍蟄，山下水色磨青銅。我來扁舟望有禱，萬頃春水清溶溶。明神報我意加厚，嗟我薦獻愧不豐。重遊知復在何日，俯仰天地身飄蓬。
初伏大雨呈无咎 張耒
初伏炎炎坐湯釜，長安行人汗沾土。誰傾江海作清凉，玄雲駕風橫白雨。普陀真人甘露手，能使渴乏厭膏乳。且欲當風展簟眠，敢辭避漏移床苦。清貧學士卧陶齋，壁上墨君澹無語。翰林但解嘲苜蓿，彭宣不得窺歌舞。聯詩得句笑出省，策馬涉泥歸閉戶。床頭餘榼定何嫌，窗外石榴堪薦俎。
謝黄師是惠碧瓷枕 張耒
鞏人作枕堅且青，故人贈我消炎蒸。持之入室凉風生，腦寒髮冷泥丸驚。夢入瑶都碧玉城，仙翁支頤飯未成。鶴鳴月高夜三更，報秋不勞桐葉聲。我老耽書睡苦輕，遶床惟有書縱橫。不如華堂伴玉屏，寶鈿敧斜雲髻傾。
到陳午憩小舍有任王二君子惠牡丹二盤皆絕品也是日風雨大寒明日作此詩呈希古 張耒
初來淮陽春已晚，下里數楹聊寢飯。此邦花時人若狂，我初稅駕遊獨懶。任王二君真解事，來致兩盤紅紫爛。天姝國艷照蔀屋，持供佛像安敢慢。江湖逢春豈無花，格頑色賤皆可揀。誓觀中州燕趙態，一洗千里窮荒眼。風波歷盡還故郡，此願誰知輒先滿。那知中夕忽凜烈，卧擁牛衣眠失旦。名園泥淖安可入，坐惜殘芳風雨散。東鄰夫子亦嗜酒，卧聽午雞方起盥。晴明猶及一寓目，我老尚能揮大盞。
次韵答天啟 張耒
黄鍾無聲登瓦釜，蔡子青衫在塵土。逼人爽氣百步寒，知子胸中有風雨。三年河東走胡馬，絕口魚蝦便酪乳。歸來萬卷付一讀，不學兒曹用心苦。周瑜陸遜久寂寞，千年北客嘲吳語。莫徒彩筆雲錦張，要是寶劍蛟龍舞。天兵百萬老西北，快馬如飛不出戶。眼看六纛出麒麟，走取單于置刀俎。
麞猿圖 張耒
陰巖萬古無纖塵，木石翠潤無冬春。時哉兩猿掛復蹲，其一抱子爲屈伸。下有遊貆意甚馴，雄雌嬉遊循水濱。沐猴遇麞愕欲奔，據高自得俯而捫。懸之門堂閱疑真，妙哉易生筆有神，以此成名以終身。
謝錢穆父惠高麗扇 張耒
三韓使者文章公，東夷守臣親掃宮。清嚴不受橐中獻，萬里歸來兩松扇。六月長安汗如洗，豈意落我懷袖裏。中州翦就霜雪紈，千年淳風古箕子。
聞蛩有感 張耒
遙夜飛螢動秋思，獨卧空山驚晚歲。可堪六月已聞蛩，日暮咿咿響庭際。關河多風氣蕭索，碧樹先秋早摇落。鳴機夜織常怨寒，白紵吳衫苦輕薄。年年促織誰最悲，堂上美人愁翠眉。清砧搗練對殘月，玉筯啼紅裁遠衣。唐風詩人勸其主，行邁苦遲嗟歲暮。山城聽汝已三年，三年白髮多於故。飄飄秋夢到江湖，我欲東歸鱠碧鱸。安能爲爾將雙淚，歲歲風前沾客裾。
赴亳州教官次韵和中書錢舍人及亳州守晁美叔見贈 張耒
久知疏慵難應接，勉强一官親訟牒。羈窮正似鳩無巢，擺去不如魚有鬣。從來書史鈍蹊徑，更歎詩騷窮事業。幾思狐白易絮纊，羞褫舊服求新裌。又憐夸毗竟何得，把玩區區一蚊睫。久知趨向合饑寒，正藉文章漫嚅囁。紫微丈人椽作筆，誰得羸師傳諜諜。知擒敢慢武侯縱，有穽前知魯侯敜。荒蕪滿編求指摘，望以餘光分暐燁。乃蒙稱屈力褒揚，不意糞壤藏諸篋。獲如丘陵飽則可，良御不悅猶非獵。平生遇賞有君子，處世雖鈍吾知捷。清閒得食學官祿，願以詩書填吻頰。牙懸喜校鄴侯籤，藤織新成沈郎笈。晁公聲名三十載，餘事筆蹤傳法帖。紫芝眉宇望不遠，屈指數日無旬浹。黄衫健步書見賜，紫誥除官等何躐。久懷薄技待後乘，宣管盈囊紙來歙。坐乖前計空惋悵，袖裏從今雙手壓。醉歸應被官長瞋，來飽徒勞方朔臘。
暑毒不可過又每爲賓客見擾午寢不安奉懷邠老之無事也 張耒
桃李成塵鶯未老，梧桐未落蛩已多。杜門高卧作閒計，挾策讀書如懶何。頗遭褦襶驚午夢，正坐熱行官不呵。柯山大隠羲皇上，清風一榻無經過。
和立之消梅 張耒
木奴度淮輒爲枳，后皇嗇之理應爾。青梅千里江南春，何時相逢車馬塵。我衰病齒不能酸，微香觸鼻舌生泉。想見曹瞞老狡獪，指林駐馬三軍前。
送歐陽經赴蒲圻 張耒
異時堂飲洋川酒，幾喚扁舟度樊口。兩山泉石多故人，送子南行一回首。蒲圻小縣聊讀書，當使里閭無呻吁。結束歸來接臺省，不應厭食武昌魚。
蘇叔黨呂知止許下見訪叔黨有詩戲贈以此奉答 張耒
三年齊安有江山，可當中原故人面。北來塵埃逢故人，眼前却作江山見。君似江山定不疏，能出吾言世亦無。蘇郎下筆妙無敵，呂郎與談驚未識。鳳雛驥子未宜輕，囊空各有千金璧。贈君錦繡與瓊瑶，報我琅玕金錯刀。溪毛潢汙未相棄，歲暮與君甘縕袍。
不寐 張耒
荒庭雨多秋草侵，秋蛩相語秋夜深。草蟲暗飛羽格磔，星河影高天淡白。騷人多懷夜不眠，老松微吟風颯然。山川浩蕩何日還，晚空漫漫白露寒。
對蓮花戲寄晁應之 張耒
平池碧玉秋波瑩，綠雲擁扇青瑶柄。水宮仙女鬭新妝，輕步凌波踏明鏡。彩橋下有雙鴛戲，曾託鴛鴦問深意。半開微斂竟無言，裛露微微洒秋淚。晁郎神仙好風格，須遣仙娥伴仙客。人間萬事苦參差，吹盡清香不來摘。
上元旦早起贈同遊者 張耒
夜來人散殘更月，曉陌空存舊車轍。彩燈城市已春風，寒木人家猶臘雪。强起相逢酒未醒，殘膏宿火尚熒熒。歸來更拂障泥錦，重約黄昏信馬行。
贈李德載 張耒
男兒當讀五車書，輟業應須蓋棺日。人生事業要强學，譬彼欲耕須逮濕。李郎落落奇丈夫，美玉應須作圭璧。請將便腹包五車，汲汲講摩如故疾。
蒙恩守東魯不意流落之餘聖朝升之藩鎮感而成詩復用李文舉韵 張耒
我詩四十心不動，寵辱悠悠付春風。聖朝湔洗諸老成，顧我衰晚名亦共。魯人詩書久寂寞，間壁不歸書府送。道衰洙泗忽千載，後來爲政誰輕重。平時擇守要有補，豈但坐使民供貢。吾邦邑子有游夏，未肯無言受愚弄。天王有意蘇疲俗，何術與紓鞭箠痛。應須問道東家翁，必也斯民使無訟。
遊武昌 張耒
一葉橫江凌浩渺，李君見我迎門笑。鵝黄初熟醅旋壓，書室焚香地新掃。淋漓歌笑不知夜，竹榻枕藉眠諸少。老人被煖覺獨晚，驚起東南日如燒。四明陳子定愛客，生火寒廳邀我到。盤殽香潔具俄頃，鱠斫寒魚初出沼。仲謀霸氣久寂寞，元子亭基尚危峭。荆榛荒梗上石磴，人物清江開野廟。暮投明府快一飲，主意殷勤賓屢釂。星河破碎歸中夜，明日清淮理歸棹。王家園館靜人眼，挂壁於菟疑欲齩。殺雞爲黍辦倉卒，看畫烹茶每醉飽。還家閉門空寂歷，勝境目前皆了了。茲遊可再誰汝嗇，老懶似不能輕矯。西山得霜瘦如削，蕭寺崢嶸出粉篠。幸於腰髀猶足使，與子凌寒恣遊眺。
春日 張耒
堂堂春日躍出山，郊原草木皆清新。千紅萬紫各有態，正自酬酢勞精神。短籬誰家小桃李，雖復幽陋亦可人。但知痛飲莫辭病，數年幽憂難具陳。
送孫志康赴高陽 張耒
三觴草草豈足飲，聊具數刻留君歡。年來故友半零落，每念及此傷肺肝。淮陽窮栖幸見子，胸中鬰結爲少寬。奈何舍我去不顧，薄宦謀食何艱難。陳郊窮秋苦雨霽，積雨未受短日乾。念君匹馬走坡坂，蒙犯霜雪勤征鞍。吾遭坎壈皆自取，之燕何得南其轅。雖然男子豈常爾，且復養此凌雲翰。
贈李德載二首  其一 張耒
我家外翁天下士，欲以文章付孫子。愛君丱角已食牛，屬書筆下無停字。願君飽讀大父書，學到莫憂名不似。重教我輩見風流，更以餘波變鄉里。
贈李德載二首  其二 張耒
長翁波濤萬頃陂，少翁巉秀千尋麓。黄郎蕭蕭日下鶴，陳子峭峭霜中竹。秦文蒨藻舒桃李，晁論崢嶸走金玉。六公文字滿人間，君欲高飛附鴻鵠。
秋曉 張耒
老人不睡秋夜長，五更鼓角鳴東堂。悲蛩床下欲無語，黄葉瓦清新有霜。雁聲相應江南北，斗杓欲下天中央。老人山尊有美酒，岸巾先酌一杯嘗。
東方 張耒
東方未明更五鼓，星河寥寥寒雁度。鐺鐺鳴鐸誰家車，陌上驅牛輾霜去。北風吹面足踏冰，村南早飯天未明。年年輸稅洛陽城，慎莫後期官有刑。
寒蛩 張耒
寒蛩振翼聲騷騷，夜深月影在蓬蒿。老人雖眠睫不交，愁窗人寂燈無膏。荒城鳴金睥睨高，北斗下挹江南濤。悲笳三奏老雞號，晨光出山開泬寥。
秋雨小酌贈賈七 張耒
出門秋雨泥漫漫，嗟我后土何時乾。官曹事休歸舍卧，破屋淅淅西風寒。弱妻傾榼勸我起，稚子笑語爭杯盤。我生樂事但如此，爲爾一醉愁腸寬。仕途翩翩鬭巧捷，華裾鮮縠相追攀。老來百事覺羞恥，懶伴兒女塗鉛丹。賈郎豪華獨異我，粉腮玉指雙鴉鬟。清眸侑酒醉百盞，肯咀貧甕寒虀酸。堂前菊花日以好，落砌槭槭梧桐殘。當謀痛飲待九日，豪氣一壓龍山桓。
山海 張耒
愚公移山寧不智，精衛填海未必癡。深谷爲陵岸爲谷，海水亦有揚塵時。杞人憂天固可笑，而不憂者安從知。聖言世界有成壞，况此馬體之毫釐。老人行世頭已白，見盡世間惟歎息。俯眉袖手飽飯行，那更從人問通塞。
將至官坡登一土岡望復州作 張耒
茫茫夢澤連禾黍，斷壠橫岡散平楚。登高試望竟陵城，孤烟落日知何處。舊遊如夢去莫挽，客愁冉冉還如故。他年若問鴻軒人，堂下薔薇應解語。
送子野大夫罷兖倅歸汶上 張耒
愛君記覽老不衰，日日早起先鳴雞。白頭未蒙國士知，佐郡秩滿寂寞歸。我辭魑魅得一麾，逢君話舊相嗟咨。幾年東壁無光輝，不知武庫實在茲。上書薦君非我職，臨分一醉當無辭。
晨起苦寒 張耒
夜霜漫屋風折竹，我乃與君在空谷。平生一衲度嚴寒，塊守深爐體生粟。大潘借馬貸監河，小潘無事仰屋歌。妻兒號寒劇雁鵝，詩書滿腹將何如。
舟次安州孝感縣偶感寒疾卧病舟中復大風不可解舟晚方離去 張耒
船頭風聲鳴萬鼓，扁舟繫纜沙邊樹。船中病客晝閉篷，睡起空江日亭午。雞犬蕭條數家縣，市聲已變淮南語。長年三老喚不醒，一葉波間去如舞。
和大雪折木 張耒
季秋木葉未全落，西風卷雲飛雪作。奔騰傾倒來不停，頃刻山川失寥廓。白頭老翁仰天歎，一生未見可吁愕。但悲無食饑凍死，何暇更議陰陽錯。樵車不來椽數盡，仰徹屋茅烹莧藿。坐愁窮臘安可度，律管未改初冬朔。我居堂前有大榆，百年老幹龍鱗剝。夜聲疑是神物伐，參天大枝脆如斮。披簷擲瓦事未測，起坐明燈徹其幄。命乖久遭窮鬼笑，當慮壓覆崩厥角。鹿山長官當此時，高樓大飲縱歡謔。兩邦相鄰無百里，誰謂同時異憂樂。尚能怨嗟念窮苦，喜君於物心不薄。百里饑寒仰長官，勉充此心救民瘼。
冬懷二首  其一 張耒
窗南積雪高三尺，二更月出連窗白。爐裏石瓶鳴細泉，燈前病叟搘書策。家人歲晚貯梨栗，倒榼寒醪有殘滴。三杯取醉萬事平，兼味重裘定何益。
冬懷二首  其二 張耒
山陽賢者有徐子，親沒十年哀不已。精誠感天天爲悲，甘露常沾墳樹枝。徐子行年過五十，衣不披體常苦饑。天公盍使少富足，甘露萬斛真何爲。虛恩浮惠天猶爾，安得世人無巧僞。
和應之簷雀 張耒
羣兒探雀雛，雀母悲且鳴。萬物雖異性，愛子均一情。母心於子誰不憐，爾胡棄子當道邊。諒非人情不如鳥，使之至此必有原。
自廬山回過富池隔江遙禱甘公祠求便風至黄瀝酒而風轉日行二百里明日風猶未已又風勢徐緩不奔駛可畏甘公蓋吳將甘寧云 張耒
江邊古祠吳甘公，往來祭禱嚴且恭。我離匡山已經宿，舟挽不進篙工慵。沙邊朝服遙致禱，澆酒未竟天回風。一帆百里至還作，不徐不疾來雍容。我生久已甘困滯，神亦何事特哀窮。但疑神理與人異，意誠詞直無不通。林皇夜泊若平地，疑有鬼物驅蛟龍。天明旗脚向北指，舟子笑語開船蓬。
風駛浪湧仲達喜其快因作一篇 張耒
人生不欲甚快意，遲速到家還一致。向來白浪涌如山，舟中呀呷幾喪氣。我師禪祖學不動，頗覺蒼茫忘定慧。憑河不悔聖所非，君勿爲笑而爲戒。
美哉 張耒
美哉洋洋清潁尾，西通天邑無千里。舸𦩆大艑起危檣，淮潁耕田歲收米。茫茫陂澤带平原，古時溝澗還相連。昔人屯田戍兵處，今人阡陌連丘墓。今年雨足種麥多，北風吹葉鳴空柯。高城回望鬰嵯峨，豐年閭井聞笙歌。河邊古堤多老柳，去馬來船一回首。百年去住不由人，歲暮天寒聊飲酒。
西風 張耒
西風吹屋絡緯鳴，星河錯落已三更。軍城傳警萬家靜，山堂含風遙夜清。雲收纖月映山盡，天轉北斗向江傾。舍南高林栖鶴鶂，危枝高巢雛夜驚。
觀梅 張耒
北風號夜天雨霜，屋東梅花晨洗妝。老人旦起萬境寂，一笑向我吹微香。風月精神珠玉骨，冰雪簪珥瓊瑶璫。天姝星艷下人世，靈真高秀無比方。老人年年被香惱，學道無力時清狂。吟詩覓句苦無味，剪枝插頭羞鬢蒼。眼窺手採心愛惜，倘可取餌充朝糧。不如痛飲卧其下，醉魂爲蝶棲其房。
魯直惠洮河綠石研冰壺次韵 張耒
洮河之石利劍矛，磨刀日解十二牛。千年虜地困沙礫，一日見寶來中州。黄子文章妙天下，獨有八馬森幢旒。平生筆墨萬金值，奇煤利翰盈篋收。誰持此研參案几，風瀾近手寒生秋。抱持投我棄不惜，副以清詩帛加璧。明窗試墨吐秀潤，端溪歙州無此色。野人齋房無玩好，慚愧衣冠陳裸國。晁侯碧海爲文詞，盤薄萬頃澄清漪。新篇來如徹札箭，勁筆更似劃沙錐。知君自足報蒼璧，愧我空賦瓊瑰詩。
福昌秋日效張文昌二首  其一 張耒
秋野無人秋日白，禾黍登場風索索。豆田黄時霜已多，桑蟲食葉留空柯。小蝶翩翩晚花紫，野鶉啄粟驚人起。洛陽西原君莫行，秋光處處繫人情。
福昌秋日效張文昌二首  其二 張耒
黄葉蕭蕭秋水清，田中日午村雞鳴。場邊九月禾黍熟，空原雉飛飽新穀。棗籬蟲鳴村路曲，道邊古墳生野菊。人稀田闊草茫茫，洛陽秋聲能斷腸。
贈張嘉甫 張耒
浮舟大江里三千，歸掃先隴清淮壖。杜門古寺厭岑寂，夢寐清潁如家山。汝陰昔謬稱刺史，自愧何術甦恫瘝。平生爲吏甘賤拙，敢作蟊賊傷民田。未憂懷磚擊之去，乃欲築室買一廛。簞瓢三畝易辦耳，寄聲父老不汝干。長淮清冬龍蜃蟄，放舟出郭天宇寬。浮梁橫前嫋可纜，金塔却立儼莫攀。髯張幼好此奇服，白璧刻佩鳴玦環。抱持微學不忍棄，清明竹林遭削刪。三年江湖友魑魅，一日寶府觀璵璠。漸消鄙吝心自喜，追計存沒涕亦潸。尋山把酒豈易得，客路霰雪衣裘單。塵埃可洗憂可豁，待君一酌玻璃泉。
題江州琵琶亭 張耒
危亭古榜名琵琶，尚有楓葉連荻花。嗚呼司馬則已矣，行人往來皆歎嗟。司馬風流映千古，當日琵琶傳樂府。江山寂寞三百年，潯陽風月知誰主。我今單舸犯江潭，往來略已遍東南。可憐千里傷心目，不待琵琶淚滿衫。
予官竟陵時李文舉嘗以事至郡同遊西禪剎陸子泉烹茶酌酒甚歡也今歲予移官齊安文舉自武昌渡江過我與之飲酒念西禪舊事相與慨然 張耒
此生放蕩隨羣動，一覺竟陵瀟洒夢。江山喚我此中來，却愁風月無人共。李侯年少能思我，朅來兩槳歸潮送。不辭薄酒與君飲，坐覺西山夕烟重。西禪舊遊已陳迹，壁間陸子塵生供。石欄古井誰知味，只有松風自成弄。愛君爲吏無俗韵，快誦離騷飲仍痛。不嫌寂寞過我來，古縣年豐少爭訟。
乞錢穆公給事丈新賜龍團 張耒
閩侯貢璧琢蒼玉，中有掉尾寒潭龍。驚山作春山不覺，走馬獻入明光宮。瑶池侍臣最先賜，惠山乳泉新破封。可得作詩酬孟簡，不須載酒過揚雄。
將至都下 張耒
竟陵南望稻新熟，夢澤悠悠傷遠目。春風嶺上望齊安，太昊城邊攬秋菊。那知歲暮東州客，大山蒼寒曉霜白。雲收霧捲日月明，却上天衢瞻玉色。敝裘疲馬古道長，九旬刺史歸空囊。歸去故人應笑我，滿衫清淚說潯陽。
題韓幹馬圖 張耒
頭如翔鸞月頰光，背如安輿鳬臆方。心知不載田舍郎，猶带開元天子紅袍香。韓幹寫時國無事，綠樹陰低春晝長。兩髯執轡儼在傍，如瞻馳道黄屋張。北風揚塵燕賊狂，廄中萬馬歸范陽。天子乘騾蜀山路，滿川苜蓿爲誰芳。
罔沙阻風 張耒
大江春風浪如屋，客舟迎風罔沙宿。連檣接舵古岸傍，岸頭無人春草綠。船頭日出炊烟起，買魚携菜來就市。漁人水惡不出門，蕭條野市無雞豚。堤邊紙錢灰若雨，沽酒賽神巫降語。南人艇子不避風，橫江五兩翩翩去。
寄曼叔求酒 張耒
青衫畿丞頑不羞，三十持板拜督郵。歸來無物與消愁，典衣沽酒寒無裘。囊空酒貴不可得，縮手愁坐凝雙眸。秋風破屋冷颼颼，夜長不眠吟掉頭。豈無鄰家酒可偷，簡書縛汝如窮囚。淮陽冬醪滑勝油，唇焦不飲已經秋。汲公直聲聞九州，小子昔也從公遊。憫憐憔悴賜顔色，時丐餘酌濡其喉。軍厨嵯峨糟作丘，萬甕沸響玉蟻浮。轍魚所願斗水遊，不敢多取煩陽侯。玉瓶未至涎已流，想見瀲灧浮金甌。歌成緘書還自咻，一醉猶須越境謀。
題吳熙老風雲圖 張耒
雨脚橫空萬牛弩，烈風吹山山欲仆。草披木拔何足道，大江翻瀾失洲渚。路旁失轡者誰子，道阻且長泥沒屨。鞭馿挽車亦何急，目眩心摇行不顧。我生飄蓬慣羈旅，顧爾艱難逢亦屢。衲被蒙頭不下堂，且與身謀安穩處。
京師阻雨二首  其一 張耒
深泥漫漫污后土，長安閉門三日雨。頑雲不動風伯愁，飛電更相雷師怒。陽烏力弱不自持，天漏已寬無石補。麥蛾禾耳不足憂，當念爲魚救無禹。
京師阻雨二首  其二 張耒
大雨三日泥三尺，駿馬高車行不得。我有蹇馿安敢騎，閉戶高眠朝至夕。誰家高堂半夜秋，軟綺輕紈換絺綌。朱門樂事無時無，爾自賤貧空太息。
應龍 張耒
應龍未遇風雲起，仰活泥沙數尺水。彼能坐致千里澤，可憐一掬何難致。時哉未遇可奈何，一掬雖微安敢易。誰能寄語潭中魚，相聚須臾莫相忌。
田家三首  其一 張耒
野塘積水綠可染，舍南新柳齊如剪。去冬雪好麥穗長，今日雨晴初擇繭。東家饋黍西舍迎，連臂踏歌村市晚。婦騎夫荷兒扶翁，月出橋南歸路遠。
田家三首  其二 張耒
社南村酒白如餳，鄰翁宰牛鄰媼烹。插花野婦抱兒至，曳杖老翁扶背行。淋漓醉飽不知夜，裸股掣肘時歡爭。去年百金易斗粟，豐歲一飲君無輕。
田家三首  其三 張耒
新見鵲銜庭樹枝，黄口出巢今已飛。栗留啄椹桑葉老，科斗出畦新稻齊。田家苦作候時節，汲汲未免寒與饑。去來暴取獨何者，請視七月豳人詩。
海州道中二首  其一 張耒
孤舟夜行秋水廣，秋風滿帆不摇槳。荒田寂寂無人聲，水邊跳魚翻水響。河邊守罾茅作屋，罾頭月明人夜宿。船中客覺天未明，誰家鞭牛登隴聲。
海州道中二首  其二 張耒
秋野蒼蒼秋日黄，黄蒿滿田蒼耳長。草蟲咿咿鳴復咽，一秋雨多水滿轍。渡頭鳴舂村逕斜，悠悠小蝶飛豆花。逃屋無人草滿家，纍纍秋蔓懸寒瓜。
女几祠下 張耒
山邊白雲閒不掃，廟前土馬荒春草。山下松花龍甲光，東風古柏吹煖香。朝霞爲裳水爲佩，守廟千年老龍在。清風掃堂神暮還，山頭月出溪潺潺。
女几祠下 張耒
山邊白雲閒不掃，山下松花龍甲老。東風古栢吹暖香，廟前土馬荒春草。朝霞爲裳水爲珮，守廟千年老龍在。淸風掃堂神暮還，山頭月出溪潺潺。
馬周 張耒
馬周未遇虯鬚公，布衣落魄來新豐。一樽獨酌豈無意，俗子不解知英雄。賢豪相逢自相得，一語君王見胸臆。當時豈不爲人言，聾耳安能爲君側。
南山 張耒
南山鳳凰雙翅垂，口不妄食腹苦饑。山前老鳶飽腐鼠，憑恃風日羣遊嬉。俯身視鳳有驕色，鳳不汝較空嗟咨。九韶一奏爲君舉，坐看百鳥相隨飛。
歲暮歎三首  其一 張耒
秋日苦短秋雲多，北風蕭蕭洛水波。□□□□□□□，長林撐空葉餘柯。鳴雁高飛去不息，晚花悠悠能幾何。洛陽經年客未去，歲暮搔首空悲歌。
歲暮歎三首  其二 張耒
寥寥野空禾黍荒，北風日夜鳴空桑。南山碧天青不極，渺渺洛水東流長。山空水寒行客少，鴻雁飛急天初霜。蕭蕭窮谷歲已晚，嗟我再補冬衣裳。
歲暮歎三首  其三 張耒
南山蒼蒼秋季月，北風如刀青石裂。山陰半夜寒欲冰，晚望高峰看新雪。白衫少年臂鷹去，暮歸飲酒烹狐兔。强弓一斛尚可彎，更欲射獵窮吾年。
一畝 張耒
一畝秋蔬半成實，竈突無烟已三日。良人傭車斃車下，老婦抱子啼空室。秋風九月天已寒，饑腸不飽衣苦單。我身爲吏救無術，坐視啼泣空汍瀾。
洛水 張耒
洛水秋深碧如黛，亂石縱橫瀉鳴瀨。清明見底不留塵，日射澄沙動璣貝。南山秋風已蕭瑟，倒影上下迷空翠。何當載酒縱扁舟，一尺鯉魚寒可鱠。
秋風三首  其一 張耒
秋風蕭蕭洛川渡，水碧沙寒飛白鷺。波頭伐木欲成梁，落日樵蘇下山去。山頭九月雪一尺，山民燃薪當襦袴。石田收薄婦子饑，歲晚苦寒安可度。
秋風三首  其二 張耒
秋風蕭蕭吹野桑，田家黍稷初登場。雉肥兔飽鷹隼健，水落沙冷魚龍藏。長淮烟波渺千里，悵望搔首山川長。二年薇蕨苦不飽，長安裘馬多輝光。
秋風三首  其三 張耒
昏鴉歸栖暮天迥，新月娟娟水中影。秋聲索索起桑麻，古道人歸烟火靜。公庭吏稀霜樹老，藥檻雨多幽菊盛。山家生事飽諳知，野果村醪遣朝暝。
感春三首  其一 張耒
我昨西來到昌谷，主人致酒留我宿。坐中少年美如玉，高歌清歡春夜促。還家病酒對殘春，東風落花吹滿屋。出無與語歸閉門，安得萬里馳吾足。
感春三首  其二 張耒
我昔東行花始開，我自東歸花半摧。萬紅辭林捲風去，坐見錦繡蒙蒼苔。南山朝雲鳩逐婦，日暮微雨蕭蕭來。一春晴明苦難得，掩蔽風日知誰哉。
感春三首  其三 張耒
悠悠朝興暮還息，官閒事少門無客。空山多陰春雨足，饑馬蕭蕭空伏櫪。文章工巧謀愈疏，顔鬢衰遲進無策。繫身五斗爾自爲，何用中宵空嘆息。
又三首  其一 張耒
亦知春歸不可留，有情未忘寧免愁。平田茫茫芳草合，清洛不斷波悠悠。傷心千里寄雙淚，催老此身初白頭。問舍求田未成計，青衫手板對人羞。
又三首  其二 張耒
山民爲生最易足，一身生計資山木。負薪入市得百錢，歸守妻兒烹斗粟。山林未盡終不憂，衣食自足他無欲。人生誰使愛功名，萬慮千思撓心腹。
又三首  其三 張耒
騎馬出門暮復歸，出無所詣歸對誰。妻兒具酒勸我飲，兒稚笑語傍嬉嬉。人生如此亦可樂，安用軒冕生光輝。九原可作欲誰與，鹿門龐叟真吾師。
去年 張耒
去年四月多風雨，麥秀不實農夫苦。今年麥好風雨調，萬口嗷嗷饑待哺。何事今晨還衣裌，朝日無光寒慘切。天工與物無怨尤，安用日與人爲仇。
謝李剛中 張耒
齊郎好詩風調清，語中有骨自老成。愈鑱愈出當有名，朅來宣城蓋爲傾。文章不如金滿籝，我昔曾力今乃懲。少年平步取公卿，安用學此誤平生。
局中負暄讀書三首  其一 張耒
輝輝短景留寒光，重裘不暖貪負陽。老人背溫一體康，我欲持之獻天王。天王九重居明光，玉几翠被女侍傍。人不我知謂我狂，此心耿耿不敢忘。歲云暮矣天雨霜，且復持此飲一觴。
局中負暄讀書三首  其二 張耒
輝輝短景留寒光，瓦簷霜濕梧桐黄。老蛩不知秋已去，白晝嘖嘖空啼牆。歲云暮矣羈旅傷，塊獨守此天一方。床頭書史談虞唐，我言匪耄聽者狂。
局中負暄讀書三首  其三 張耒
輝輝短景不能春，照我貧屋亦復仁。虞淵道遠寒雲屯，羲和愁思隕厥輪。君不見志士憔悴甘賤貧，塊處屋漏含悲辛。重堂溫室顛醉昏，悠悠蒼天彼何人。
歲後三日 張耒
春風攪空如怒濤，春日寂寂在蓬蒿。衡門鳥雀舞不下，西園桃李氣已嬌。天邊碧雲空漠漠，門外荒草還迢迢。人生幾何春復夏，可但白首隨漁樵。
和陽念三自武昌至京師 張耒
三年別我客荆州，一日長安從我遊。愛君詩有春草句，使我神遊黄鶴樓。江山望爾欲穿眼，見我驚嗟秋鬢短。扁舟可辦吾欲東，年年五湖魂夢中。
二十三日晨欲飲求酒無所得戲作 張耒
張君所欲一壺酒，百計經營卒無有。夜來客至瓶已空，晨起欲飲還戒口。努力忍窮甘寂淡，人間萬事如反手。百壺一醉有底難，造物戲謔君須受。
贈翟公巽 張耒
我昔出守來丹陽，江流五月如探湯。使君之居在山腹，繞舍樹石何青蒼。千年藥根蟠井底，靈液浸灌通寒漿。人言枸杞精變狗，夜吠往往聞空廊。金山蕩潏浪花裏，一舸遙去隨魚郎。最奇巖齋人跡少，乳水時滴白石床。翠黿坡陀負日色，白蹢掀舞占風祥。我泊金山凡十日，窮探力取無遺忘。南風吹我渡江去，已厭淮南塵土黄。二十年間多少事，身如疲馬起復僵。淮南窮栖衆人後，朝食不充藜莧腸。公來衰顔得一笑，側聽高論驚尋常。窮閻過我坐至暮，滿懷珠玉無粃糠。乃知世間有清議，未可盡以己意量。精金白璧天所寶，理無破碎委道旁。半年耳冷不聞此，過公矍然神激昂。論文自顧已老醜，從事理絕隨飛翔。斯文有屬不但爾，因公作詩我涕滂。
讀中興頌碑 張耒
玉環妖血無人掃，漁陽馬厭長安草。潼關戰骨高於山，萬里君王蜀中老。金戈鐵馬從西來，郭公凜凜英雄才。舉旗爲風偃爲雨，洒掃九廟無塵埃。元功高名誰與紀，風雅不繼騷人死。水部胸中星斗文，太師筆下蛟龍字。天遣二子傳將來，高山十丈磨蒼崖。誰持此碑入我室，使我一見昏眸開。百年廢興增歎慨，當時數子今安在。君不見荒凉浯水棄不收，時有遊人打碑賣。
塞獵 張耒
十月北風燕草黄，燕人馬飽弓力强。虎皮裁鞍雕羽箭，射殺陰山雙白狼。青氈帳高雪不濕，擊鼓傳觴打令急。單于半醉解貂裘，昭君獨抱琵琶泣。
耒病臂比已平獨挽弓無力客言君爲史官何事挽弓戲作此詩 張耒
君不見吾鄉少年曹子桓，文章七步相後先。有時擲筆事弋獵，邀輕截駿馳平原。濊貊名弓燕代馬，射雉歸來燕清夜。一聞驚倒荀令君，何物書生乃知射。我雖把筆笑腐儒，束腰待懸玉鹿盧。自從病臂憂親友，百嗜爲之心一枯。降癘無名天悔禍，奪之而與復完軀。但慚未使杯安肘，猶負當年門掛弧。便使凄凉身未伏，略聞弓馬氣猶粗。莫謂早衰須袖手，將軍臂折尚平吳。
踵息齋 張耒
物之有知者恃息，物之有息知爲賊。天長地久載元氣，天地無心故無極。君知一身誰主持，六塵緣影工伎兒。發生變幻不暫止，令汝鼻息無停時。喘呼呀呷生至死，去今已遠何由歸。真人嗒然吾喪我，能使炎火爲寒灰。中空無宰氣不使，內自升降如靈龜。深之又深乃至踵，根深蒂固凝不動。超然內外無死地，梨棗華實龍虎用。真人示我尺素書，萬卷丹經不勞誦。他年綠髮對銅狄，却視吾齋真作夢。
喜晴 張耒
朝看東南雲物好，便有清風收濁潦。吾知天意將悔禍，約束蛟龍便粳稻。山川轉眼異明晦，冠屨宜人亦輕燥。微凉入堂酒味好，一杯徑醉愁如掃。清幽枕簟東窗下，曉睡老雞呼不覺。
大風與楊念三飲次作此 張耒
北風黄雲卷飛沙，吹暗長安百萬家。溫爐對酒慎勿出，且看酒面生浮花。我爲吟詩說雲夢，荆江洞庭方洶湧。吟成飲君三百盃，莫學雪中馿酸哀。
寄道公 張耒
知公鼻祖冬之日，謫向江山冷無匹。粹然真氣滿輕軀，自言位次神仙秩。同輩幾人始謝老，惟公躚躚居第一。鸞腰不舞自欲飛，神屨瞥波原不濕。永巷春深簾幕幽，西都有人名莫愁。我老摧頹乖舊約，空能時作夢中遊。
東海有大松土人相傳三代時物其狀偉異詩不能盡因讀徐仲車五花柳枝之作作此詩以激之 張耒
詩翁愛花復愛柳，長歌高吟半酣酒。自言二物天下奇，愛之不厭形於詩。嗟予所愛翁未見，我昔東遊窮海甸。波濤四絕大島中，上有太古不死之長松。千人袢延坐其下，仰見翠葉迷蒼穹。巨鰲竭力負不起，鵬栖僅借卑枝容。人言海若此其圉，鱗甲百萬屯蛟龍。又云海怪久不死，守護山麓蟠其躬。天空海闊風力壯，敲戛簸蕩聲無窮。軒轅張樂奏未已，筍𥲤百萬喧笙鏞。鬼神不欲人屢見，護以萬疊青山峰。愛之未免困寂寞，坐見雨露霑蒿蓬。東皋吟翁天下才，海岳秀氣天所鍾。豈惟文章繼騷雅，胸中術業窺夔龍。如何坎軻滯茅屋，失所因與茲松同。詩翁勿愛花與柳，軟弱但解爭纖穠。春英零落化爲土，夏葉狼藉工巢蟲。嬌兒姹婦最入眼，丈夫所志當英雄。何當與君涉海去，結茅松下甘長終。
讀蘇子瞻韓幹馬圖詩 張耒
我雖不見韓幹馬，一讀公詩如見者。韓生畫馬常苦肥，肉中藏骨以爲奇。開元有臣善司牧，四十萬匹屯山谷。養之罕用食之豐，力不曾施空長肉。韓生圖像無乃然，我謂韓生巧未全。君不見昔時騏驥人未得，饑守鹽車惟有骨。昂藏不受塵土侵，伯樂未來空佇立。騏驥乏食肉常臞，韓生不寫瘦馬駒。誰能爲驥傳之圖，不如凡馬飽青芻。
再和馬圖 張耒
我年十五遊關西，當時惟揀惡馬騎。華州城西鐵驄馬，勇士十人不可羈。牽來當庭立不定，兩足人立迎風嘶。我心壯此寧復畏，撫鞍躡鐙乘以馳。長衢大呼人四走，腰穩如植身如飛。橋邊爭道挽不止，側身逼墜壕中泥。懸空十丈纔一擲，我手失轡猶攢蹄。回頭一躍已在岸，但見滿道人嗟咨。關中地平草木短，盡日散漫遊忘歸。驅馳寧復受鞭策，進止自與人心齊。爾來十年我南走，此馬嗟嗟入誰手。楚鄉水國地卑污，人盡乘船馬如狗。我心未老身已衰，夢寐時時猶見之。想圖思畫忽有感，况復慷慨吟公詩。達人遇境貴不惑，世有尤物常難得。寧能使我即無情，搔首長歌還歎息。
宿龜山寺下贈旻師 張耒
淮流赴海何時窮，我生飄泊西復東。山中老僧舊相識，驚我非復當時容。三年歷遍百憂患，遷就汲汲如飛鴻。人生易老古所歎，如我安得顔長紅。塵埃漫滅舊題壁，枝葉已拱當時松。我方奔走師已老，更念別此何時逢。眼看故舊懷抱好，宴坐不覺聽山鐘。長淮月高人語絕，惟有塔鈴鳴夜風。
寄子由先生 張耒
先生四十猶不遇，獨坐南都誰與語。青衫弟子天下窮，饑走京城困羈旅。高門得飯暫見肉，敝筐無實惟巢鼠。樓頭酒貴不敢沽，三百青銅輸杜甫。强顔講學昧時宜，漫自吟詩愁肺腑。平生不解謁貴人，况乃令嚴門者拒。此生自料應常爾，但願流年醉中度。又思人世樂乃已，此外紛紛何足數。豫期歸日在凉秋，想見西風蕩煩暑。區區懷抱冀披豁，一尊願駐東歸櫓。
再寄 張耒
宛丘之別今五年，汴上留連纔一日。殘生飄泊客東南，憂患侵陵心若失。先生神貌獨宛然，但覺巖巖瘦而實。有如霜露入秋山，掃除繁蔚峰巒出。自言近讀養生書，頗學仙人餌芝朮。披尋圖訣得茯苓，云是松間千歲物。屑而爲食可不饑，功成在久非倉卒。上侔金石免毒裂，下比草木爲强崛。涓涓潄納白玉津，鍊以真元納之骨。神仙自是人不知，豈爲難求廢其術。我聞公說心獨嗟，欲問太虛窮恍惚。奈何不使被金朱，乃俾枯槁思巖窟。又觀世事不可常，倚伏誰能定於一。終身軒冕亦何頼，况有朝升而暮黜。何如端坐養形骸，壽考康寧無夭屈。乃知豈即非良圖，却笑兒曹嗜糠籺。青衫弟子昔受經，賦分羈窮少倫匹。自知無命作公卿，頗亦有心窮老佛。但思飽暖願即已，妄意功名心實不。終期策杖從公遊，更乞靈丸救衰疾。
寄楊應之 張耒
應之蹉跎三十九，猶著青衫困塵垢。高才逸氣老益奇，我每事之安敢友。逢時則駕子何患，有才未用誰之醜。暴得從來失常速，徐驅未用鞭其後。掃除萬事付之命，收拾至樂歸之酒。聞公頗以飲自名，我亦抗衡能至斗。京師常恨酒不足，貧旅僅得餬其口。乃知一飲尚間關，功垂萬古知難偶。百年痛飲乃良圖，安用金朱裹枯朽。我生自斷計已决，君亦我徒能爾否。揚眉鼠子事輕肥，眨眼小兒夸謹厚。須防仰嚇忌鵷雛，更慮致魘逢芻狗。獨醒不若餔其糟，羣犬猶須避而走。遭刑每笑嵇叔夜，得計須師彭澤叟。我官古邑洛之陽，間有山川亦奇秀。行當釀秫從子遊，更以新詩相獻侑。
招潘郎飲 張耒
老人夜短睡不足，㪍公窗外强知時。五更未明語千萬，更憎林間鵯鵊兒。吹紅洗白雨三日，吾園花在已離披。一年春事坐如此，白首窮謫歸無期。念此徑須沽酒飲，買魚烹肉勤妻兒。更呼東鄰好酒伴，爲我醉倒階前泥。
郭圃送蕪菁感成長句 張耒
蕪菁至南皆變菘，菘美在上根不食。瑶簪玉筍不可見，使我每食思故國。西鄰老翁知我意，盈筐走送如雪白。蒸烹氣味元不改，今晨一日如還北。孔明用蜀最艱窘，百計掇拾無遺策。當時此物助軍行，渭上褒中有遺植。英雄臨事究瑣屑，終服奇才屈强敵。想見躬耕自灌畦，當時有意誰能測。
讀守道詩 張耒
仁宗之初公有聲，一世懦者聞之驚。日行古義不顧俗，師事孫子傳其經。掃堂捧杖供賤役，侍師之坐隨師行。質疑問道無敢變，當世始知師與生。作爲文章不徒發，譏切時事排公卿。俗儒毀譽無所出，乃取過行爲譏評。過於仁義罪固小，矯弊自合違中行。人皆不及子獨過，過者之罪誰爲輕。開編偶誦子詩句，辭氣磊落嚴以清。吟哦令我不能舍，想見眉宇寒崢嶸。高風一泯不可見，安得壯士能經營。惜哉朽骨不可作，徂徠廢土知誰耕。
對雪呈仲車 張耒
學堂歲暮無來客，殘雪漫漫風獵獵。當庭古柳三四枝，老翁携帚收殘葉。二年閒散百事慵，饑寒不自勤鋤鍤。囊空甑倒誰復救，典衣買酒將空篋。人間萬事苦難齊，以醉驅愁最奇捷。丈夫未死誰能測，幽憂何自同兒妾。飲酣耳熱詩興豪，直上虛空恣凌躡。饑喉凍噤誰與解，正藉醺酣得嚅囁。少年舉白未嘗辭，漸老深杯見還怯。何當共有種秫田，免向官壚走書帖。
昨者 張耒
昨者飛雹幾破屋，頗說四郊妨麥熟。十日霖雨一日晴，泥潦漫漫不容足。凄風寒凉肅肌骨，五月更衣初秋服。草木傷摧亦可憐，造物憑陵竟何欲。陰陽錯行成疫癘，君子慎疾防寒燠。荒凉窮巷幸無他，更勸高眠飽饘粥。
己未四月二十二日大雨雹 張耒
夜來飛雹驚我眠，大者磊落幾如拳。起聽但覺屋欲動，簷瓦破墜無復全。是日晚晴星斗出，鏡靜萬里無雲烟。乾坤變化竟誰使，造作詭怪須臾間。鄰家老翁髮已白，云昔見此今十年。木衰火濫氣浮洩，激此陰沴成冰堅。儒生臆度知是否，天事誰得窮其源。屋頭雛鴉失其母，足傷翅折亦可憐。
遊楚州天慶觀觀高道士琴棋 張耒
頹垣蒼蒼鎖喬木，草滿荒庭不容足。壞簷破壁秋雨餘，蛛網蕭蕭風滿屋。黄衣道人出迎客，野態生疏脫拘束。圍棋盡掃一堂空，烹茶旋煮新泉熟。彈琴對客客卧聽，悅耳泠泠三四曲。離騷幽怨松風悲，流水潺湲履霜哭。日斜携手步空廊，鳴鳩相呼竹間宿。黄昏門閉人語絕，空殿幽幽掩微燭。我生資身最淡薄，每厭煩歊幸幽獨。何當不踏朝市塵，長伴高人種松菊。
惜別贈子中昆仲二首  其一 張耒
寒雲崩騰不成雪，北風吹窗燈半滅。病來廢飲卧無眠，一夜吟詩聲不絕。南城三俊生契闊，想對寒爐掉吟舌。留行一日誰有情，慰我與君千里別。道長塵土疲馬愁，歲晚風霜敝裘裂。人生何用讀書史，文字未補囊中闕。驅馳所幸一飽耳，士而謀食愧前哲。何能天獨嗇吾曹，自應所學爲之孽。雖然此事予不悔，昔學固知今日拙。欲持琬琰易羊皮，玩之已久安能輟。萬端畢竟有天命，計較何須論瑣屑。勞歌無和坐達明，曉鼓鼕鼕墮殘月。
惜別贈子中昆仲二首  其二 張耒
我年十八從先生，今也相逢得三子。坐思前事且十年，嗟我不才老將俟。子中兄弟氣清拔，粲若瑶環與瓊珥。逸足駿馬不受羈，凌躒奔馳動千里。先生聲名二十載，乃得姻婭皆文士。我今賀子得所遭，非我先生誰辦此。定交自恨相知晚，漫浪一官非我志。論文終日坐忘歸，欲別出門還頓轡。我如轅駒幸芻豆，豈不自厭安敢避。人生謀食亦可悲，世上舍閒皆失計。西來有人話吾邑，頗說山川慰人意。寄詩莫憚憑驛傳，對酒惜哉無子醉。到官便掃琴書室，有客過我行當至。疏泉養筍待子吟，更采山芻秣君驥。
早作 張耒
鸕鷀夜寒不得眠，永夜相語高樹顛。鴉鳴最早尤喧闐，啼呼相應動百千。老雞睡起足攣拳，側頭端如聞九天。引吭一唱鳴宮懸，時哉不後亦不先。朦朧初日見山川，吾廬晨起有炊烟。
自南京之陳宿柘城 張耒
荒城人稀荆棘老，野兔驚跳出寒草。蒼蒼落日黄雲西，驅馬城邊尋古道。入門四顧皆桑田，居民三五依道邊。暮投佛寺下馬立，衝眼滿屋燃萁烟。老僧自言八十餘，老矣不能營所居。村僮依竈展敗席，上有空梁懸木魚。旋汲新泉濯雙手，青燈照客黄昏後。羣兒爛漫眠我前，新月欲傾光入牖。夜敲僧室借酒壺，不惜青錢取次沽。酒香入戶推枕起，剔燈吹火燃銅盂。大杯一沃不留滴，滿眼棼然睡來集。明朝上馬倒殘壺，不怕新霜敗裘濕。
送劉季孫守隰州 張耒
君家將軍本縫掖，叱咤西摧賀蘭石。一時成敗何足論，要使英名垂竹帛。到君奇骨尚虎頭，白鬚千騎守邊州。插架萬籤供記覽，探囊五字擅風流。大河之東士精勇，日飲不妨飛獵鞚。五更吹角建牙旗，萬馬合圍行酒甕。朝裘風勁黑貂暖，夜帷雪滿青氈重。樂哉閉口莫言兵，雖有頗牧誰能用。
北原 張耒
秋風日夜吹北原，秋蕪經霜不復繁。縈紆一逕漸可躡，步踏落葉披榛菅。蕭蕭九月草木變，獨有修竹猶禁寒。青紅野實不可辨，晚日照射霜榴殷。巉巉女几更清瘦，崖壁刻削無雲烟。潦收石出洛水好，靜夜側耳聲潺潺。原西古城有微路，禾黍離離荒野田。人家歲熟婦子樂，村巷日暖牛羊閒。登臨嗟我幸無事，况有美酒供開顔。射麋獵兔可卒歲，棄擲萬累休嗟歎。
感春 張耒
若若堂北桃，昨日花猶小。暖風遲景一日功，萬萼千葩爛相照。東風漾漾吹朝雨，朝日滿簷春鳥語。櫻桃得暖花意忙，接萼連枝間先吐。蘭芽出地長可握，小筍如簪堪薦箸。欣欣萬木誰使然，時來不肯居塵土。盛衰相感但如此，鏡中安得朱顔駐。古來百計無可奈，惟有飲者謀猶庶。乃知甚急莫如酒，有衣可典猶爲富。我今不樂欲何待，薄俸自給供朝暮。功名有命不可求，白髮無私誰得拒。從今酩酊勿復辭，棄置人間千萬慮。
寄陳器之 張耒
昨者見君纔頃刻，滿馬塵埃面黧黑。自言別家春欲闌，歸意如飛留不得。玉鞭揮折手成胝，一日到家馳四驛。今朝得書一何喜，酌酒烹雞稅征軛。自言山城無與樂，坐看飛花良可惜。手携婦子口吟詩，文字揮毫便千百。醉歌昌谷和我吟，錦囊舊句無顔色。憐君潦倒誰復省，場屋十年名烜赫。嗟我春來亦何事，飽食高眠度朝夕。簾前相對但有山，坐上清談更無客。逼眼花光羅綺眩，照人酒色瓊瑶白。風光似此寧可忍，酩酊高歌卧花側。平生結友事遨遊，未省流年守山僻。强歡獨飲豈所樂，舍此無謀慰愁寂。思君一笑何可得，王事有程身有役。堂南柳條爭著葉，繁李夭桃落如積。請看春物能有畿，坐見清和變炎赫。須期載酒對東風，及此殘花尚堪摘。
讀李憕碑 張耒
自唐中微北方沸，胡馬長鳴飲清渭。李公守節陷賊庭，身死髑髏行萬里。百年事往誰復省，一丘榛莽無人祭。荒碑半折就磨滅，後人空解傳其字。殺身不畏真丈夫，自古時危知烈士。俗書小技何足道，嗟我但欲揚其事。寥寥獲麟數千載，末學褒貶多非是。高文大筆誰復作，黜臣餓夫須有待。紛紛後世競著述，紙墨徒爲史官費。却嗟何獨此事然，搔首碑前空歎慨。
和陳器之詩四首 朝應天 張耒
唐衰五季更披猖，社稷反手看興亡。山河分裂流戰血，積骨被野號豺狼。中原正朔不出境，九州豪傑爭侯王。生民禍難冤痛極，腥穢上達干穹蒼。真人龍飛萬物睹，天命自至誰能當。靈旗指揮四海一，氛祲殄滅和風翔。降王賜第奉朝謁，九服效職爭梯航。百年積累到今日，運祚方與乾坤長。佛宮原廟廣孝敬，嚴致守衛勤烝嘗。陰陰祕寢鎖遺像，矗矗畫戟羅蕭牆。衣冠具列虛仗儼，龍駕不反遺弓藏。子孫億載千萬世，永與清洛流湯湯。
和陳器之詩四首 過韓城 張耒
周京無人弔禾黍，七雄按劍分周土。秦人匹馬出函關，六王割地愁爲虜。宜陽古堞故韓都，地接强秦爭戰苦。謀窮運去竟亡國，從長蘇秦亦何補。諸侯已盡秦巍巍，嬴氏已亡秦不知。始皇自是呂家子，宗廟薦享真何爲。山河百戰移陵谷，宮殿成塵埋寶玉。秋風壞塚長荆榛，落日空城散樵牧。今古悠悠共一丘，爭强蝸角欲何求。誰似令威仙骨健，千年重向故鄉遊。
和陳器之詩四首 弔連昌 張耒
唐日西頹半明滅，長彗掃天流戰血。六龍不復入東都，連昌已有狐狸穴。宮前茫茫洛陽路，漢甲胡兵幾回度。火焚馬蹴百戰場，盡是舊時歌舞處。遊魂不歸宮樹老，茂陵金玉人間寶。春耕迤邐上空山，夜燐青熒照秋草。女几巉巉青插天，東流洛水自潺湲。興亡一覺繁華夢，只有山川似舊年。
和陳器之詩四首 鹿仙山 張耒
真人朝天去不還，千年鹿跡留空山。空山寂寞何所有，野殿荒凉松檜寒。桑田海水移今古，興亡萬變誰能數。五雲深處駕飛龍，應笑人間換朝暮。神仙不與世人期，騎鹿安知不復歸。朝嵐夕靄山秀潤，應有靈丹相護持。長生可求仙可致，浮世腥膻何足嗜。君不見漢時九江梅子真，一日辭家隠吳市。
長安仲春二首  其一 張耒
長安仲春七日風，蒼茫頓撼天地同。應門縹闕岌欲動，况我窮巷連蒿蓬。暮寒卷雪連芳草，平門萬屋青城縞。無言桃李終默默，得勢泥塗常浩浩。夕暉入屋人氣活，勞苦羲和間何闊。斗杓東指令未行，要使燭龍聊潑剌。
長安仲春二首  其二 張耒
長安花繁仲春月，北風倒山雨成雪。窮巷下里袴襦盡，老翁稚兒骨欲折。吾人諳事不復驚，以手扣額願天晴。夕陽纔升已復晦，積雲如山那肯退。
贈吳孟求承議二首  其一 張耒
我生仕宦求餬口，敢憚水浮兼陸走。朅來京口見花落，歸去西風未吹柳。山尋北固初知路，水飲中泠未盈缶。徒勞結束解書劍，未覺塵埃生戶牖。瓜洲澄江曉如鏡，照水自覺秋容瘦。因公忽致舊酒壺，恍如夢覺南柯守。
贈吳孟求承議二首  其二 張耒
我非初平叱羊口，江中浪作羣羊走。金山五日厭僧粥，揮榜瓜洲纜古柳。晨興但怪妻孥喜，故人致饋羅盤缶。起傾殘榼得餘瀝，洗盞再酌開蓬牖。風雲慘淡秋已嚴，桑榆摇落山初瘦。軍厨醇味尚煩公，應記疏慵窮太守。
秋蔬 張耒
荒園秋露瘦韮葉，色茂春菘甘勝蕨。人言佛見爲下箸，芼炙烹羹更滋滑。其餘瑣屑皆可口，蕪菁脆肥薹葅辣。藏鞭雛筍纖玉露，映葉乳茄濃黛抹。已殘枸杞只留枿，晚種萵苣初生甲。南來食魚忘肉味，久思吾土牛羊茁。軟炊一飽老有味，痛飲百壺今不說。蒲團齋罷欠伸時，自覺少年心解脫。
瓜洲謝李德載寄蜂兒木瓜筆 張耒
瓜洲蕭索秋江渚，西風江岸殘紅舞。津亭永夜守青燈，客睡朦朧聽江雨。青罇曉酌遣懷抱，但恨鬰鬰將誰語。敲門忽得故人書，洗手開緘見眉宇。蜂兒肥膩愈風痹，木瓜甘酸輕病股。銛鋒皓管見還愧，老去筆硯生塵土。北歸飄泊亦何事，篙工已束橫江櫓。天寒應客太昊墟，當遣何人具雞黍。
贈晁二 張耒
昔者與兄城南鄰，未省一日不相親。誰令僦舍得契闊，此事我每懷古人。逾旬寒熱不可說，遍體戢戢生赤鱗。是身非有病亦幻，調御未伏猶酸辛。布衾蒙頭但欲睡，瞥見簷雪如飛塵。豈無杯杓與酬酢，口舌未肯親芳醇。平生相逢百不問，斗酒倒盡纔逡巡。崎嶇行世得皆妄，嵬峨就醉事最真。殘年崢嶸欲無日，晴雲浩蕩已有春。柳黄梅破最佳絕，京兆羔酒仍慇懃。
和定州端明雪浪齋 張耒
中山士馬如雲屯，號令惟覺將軍尊。熊旂犀甲羅左右，金鉦鳴鼓喧朝昏。少年畎畝老爲將，誰能復記躬耕村。東坡先生事業異，道岐不得安修門。眼前富貴念不起，惟有山林勞夢魂。榛中奇石安至此，坐蒙湔洗見本根。奔流驟浪勢萬里，至畫乃掃筆墨痕。黄牛三峽固細事，赤壁長江何足論。能令萬古蛟蜃怪，么麽入此玻璃盆。扁舟獨往則不可，平生致君言具存。
某寒熱伏枕已數日忽聞車騎明當接頓睡中得韵語數句上呈四丈龍圖兼記至日之飲 張耒
山羊卷酥如切玉，翦毛胡羊花作肉。燭前醉客淋漓時，山泉更煮如珠粟。深泥三尺歸不記，日到床前初睡足。爾來七日戰寒熱，朝飯齋糜不盈掬。客來但辦君且去，卧聽涓涓雪消屋。因山事嚴京兆出，十驛人人如在目。駝裘便面行野時，晴郊已動陳根綠。
贈晁十七 張耒
應之風骨世絕倫，濯濯芳柳當青春。瓊瑶冰雪照一坐，我恐子是神仙人。十年聲名望不見，一日邂逅情相親。安仁白璧絕瑕玷，宗之玉樹無埃塵。襟清胸明遇事敏，西河舊政傳諸民。縣門高開吏束手，訟至立决如有神。別君還家恍如失，咫尺莫見徒爲鄰。會期殘春再携手，滿引大釂無辭頻。
聽客話澶淵事 張耒
憶昔胡來動河朔，渡河飲馬吹胡角。澶淵城下冰載車，邊風蕭蕭千里餘。城上黄旂坐真主，夜遣六丁張猛弩。雷驚電發一矢飛，橫射胡酋貫車柱。犬羊無蹤大漠空，歸來封禪告成功。自是乾坤扶聖主，可能功業盡萊公。
和晁應之憫農 張耒
南風吹麥麥穗好，饑兒道上扶其老。皇天雨露自有時，爾恨秋成常不早。南山壯兒市兵弩，百金裝劍黄金縷。夜爲盜賊朝受刑，甘心不悔知何數。爲盜操戈足衣食，力田竟歲猶無穫。饑寒刑戮死則同，攘奪猶能緩朝夕。老農悲嗟淚沾臆，幾見良田有荆棘。壯夫爲盜羸老耕，市人珠玉田家得。吏兵操戈恐不銳，由來殺人傷正氣。人間萬事莽悠悠，我歌此詩聞者愁。
止酒贈郡守楊瓌寶 張耒
止酒正似塞决河，厚積薪芻傅砂礫。堅牢不使見蟻漏，一線纔通便奔激。莫輕弱箭不穿縞，轉眼已驚牛弩射。我今止酒用此法，目前逾月無涓滴。情鍾我輩獨痛制，慧通則流那可測。懲羹端是合吹虀，用玉無疑初諫漆。脾乾胃燥生未省，黄姥無聊怨岑寂。不憂羣飲惱姬翁，但畏獨醒嘲楚客。茫然自惻還自笑，一身心口相仇敵。何妨二豎即奔忙，不廢三嬰更滋澤。平生杯杓不掛眼，一飲便須論斗石。低心伏老慎勿癡，此身何啻千金值。
送畢公叔奉詔赴陝西 張耒
畢子談鋒不可摧，捷若急電飛霆雷。老儒宿學不敢較，左右戈戟縱橫排。文如翻河注浩渺，學有要會窮根荄。眼看青雲不著脚，决去得邑窮山隈。漢家封疆際四海，琛賮萬里連翩來。西河故地獨何事，禮樂舊俗遭狼豺。包藏隠忍非一日，獸子未可仁心懷。英雄天子命世主，撫劍震怒風雷迴。馬如屯雲士如虎，萬車載甲如崔嵬。豈惟俘斬復境土，誓剖巢穴窮卵胎。除書命子參漕府，國有大事須羣才。男兒功業在勤苦，莫惜沙塞衝塵埃。禦戎舊策子所習，胸臆請爲將軍開。封侯報國在今日，贈行滿舉黄金杯。
九月十二日入南山憩一民舍冒雨炙衣久之 張耒
石棱如刀不容步，上挽垂藤下無路。風寒雨滑徒旅愁，捨馬杖藜泥沒屨。躋攀顛墜不容髮，目眩心寒驚反顧。亦知垂堂有遺戒，身仰微官欲誰愬。蕭蕭茅屋映絕壁，門外汩汩清泉注。解衣就火不能暖，旋拾山薪伐溪樹。山翁生未食醯醢，脫粟寒蔬度朝暮。人間平地固不少，何用崎嶇守磨兔。秋聲四起山靄夕，壞屋疏籬睡無處。披裘結束相勸歸，過盡重雲下山去。
八盜 張耒
挾弓持矛八人者，暮出永寧循白馬。袁村飲酒呼主翁，主翁倉皇問以弓。朝飯南山民獻彘，主人贈刀其姓李。道逢兩夫捕鷹隼，脅之以威使從己。晚投民居迫之饋，坐有三夫願從事。其徒新故十有三，驅使兩夫前探伺。諜知小水無徼巡，彎弓長呼蒼市門。傳聲市人恣誘脅，擾擾坐致幾千人。一盜登床坐而視，四盜執兵環以衛。八夫露刃入民居，斂聚金珠致之帥。搜羅抉剔凡八戶，淫污婦女纍其主。烹羊致酒來紛紛，錢幣滿前隨賜與。一盜揚聲集市人，我憐市人常苦貧。居民積財尚餘羨，恣爾攫取舍無嗔。市人聽令喜且舞，肩負囊擔誰復數。須臾散去閭里空，犬逝雞逃無敢語。八盜連謀詔其五，爲我鳴金南取路。人聞金聲謂盜南，八盜西馳下山去。長吏飛書呵有司，坐欲捕獲如吾期。洛陽大牓如匹帛，一百萬錢賞能獲。一朝兩卒扣吾門，自言有密人不聞。我知小鼠羣偷地，二盜今居洛之涘。立呼吏兵給戈弩，期以朝擒夜馳去。可憐鼠子不知逃，猶復持矛起相拒。一士揮刀身首離，復取傍盜如携兒。八夫獲二亡其六，盡取黨人付諸獄。
淮陰阻雨 張耒
檣竿日日春風轉，渺渺孤舟數家縣。朝來雨暗隔淮村，白浪卷沙吹斷岸。渡頭楊柳濕青青，橋下涓涓野水生。滿尺白魚初受釣，斷行歸雁故能鳴。平生行止任遲速，篷底欠伸朝睡足。從來江海有前約，老去塵埃無可欲。曉天暖日生波光，桃杏家家半出牆。春日春波好相待，短帆輕櫓可須忙。
蕭朝散惠石本韓幹馬圖馬亡後足 張耒
世人怪韓生，畫馬身苦肥。幹寧忍不畫驥骨，當時廄馬君未知。開元太平國無事，戰馬卷甲飽不騎。玉關橐駝通萬里，長安第宅連諸姨。笙歌錦繡遍一國，六龍長閒空食粟。霜甜秋草沙苑遊，日暖春波渭川浴。脽圓腰穩目生光，細尾豐膺毛帖肉。珠鞍玉鐙驕不行，豈有塵埃侵四足。韓生丹青寫天廄，磊落萬龍無一瘦。豈知車下骨如牆，饑食草根刺傷口。君家古圖纔半身，千里騰驤已有神。迴身側顧不無意，剪騣絡頭嗟失真。君不見太宗戰馬拳腹毛，身騎此馬縛羣豪。龍虎精神金鼓氣，豈有閑地供脂膏。至今畫圖快胸臆，想見虬鬚親破賊。那知但愛廄中肥，漁陽筋脚蹄如石。神駒入水隨烟雲，蜀山石路無行人。六驥悲鳴足流血，騎騾遺事一酸辛。
次韵君復七兄見贈 張耒
老知山林等朝市，扁舟誰能問行止。長淮十日浪吹沙，春風正攪驪龍睡。幽人軟語破永日，衝泥携手林間寺。坐中知兄病當已，眉宇氤氳有佳氣。華池神酒不用醒，人生和暢自忘形。扶持陰德鬼神在，洗除世緣煩惱輕。東來自慚雙鬢改，相逢獨覺兩眼明。論詩尚愛淡生活，學道久歎閒名聲。嗟我塵埃費昏旦，補刖自憐聞道晚。還丹欲問僕僕仙，一菴更伴騰騰睡。春陰夜薄月朦朧，劇談燭盡樽亦空。他日重逢龐處士，可能猶與世人同。
離泗州有作 張耒
舸𦩆大艑來何州，翩翩五兩在船頭。淮邊落帆汴口宿，橋下連檣南與北。南來北去何時停，春水春風相送迎。沙岸飛鷗舊相見，短亭楊柳不無情。清歌一曲主人酒，主人壽客客舉手。明日酒醒船鼓鳴，沙邊破堠不知名。行人十里一回首，雲邊猶有塔亭亭。
汴上觀迎送有感 張耒
居人憐客千里來，掃堂爲客致酒杯。夜闌再拜客辭去，尊前美人不成舞。陽關八疊倒玉船，銷魂此地自年年。船頭旂竿船尾柂，南遊江海北長安。長亭出城十餘里，柳邊人家飯遊子。少年此地幾經過，白頭相逢可奈何。
奉先寺 張耒
荒凉城南奉先寺，後宮美人棺葬此。角樓相望高起墳，草間栢下多石人。秩卑焚骨不作塚，青石浮屠當丘壠。家家墳上作享亭，朱門相向無人聲。樹頭土梟作人語，月黑風悲鬼摇樹。宮中養女作子孫，年年犢車來作主。廢后陵園官道側，家破無人掃陵域。官家歲給半千錢，街頭買餠作寒食。
送程德孺赴江西 張耒
程侯治楚我獨知，去時民作嬰兒啼。歸來明光見天子，還把一節來江西。年來屢下寬大詔，赤子未免寒與饑。恩如憂病政如藥，知病無藥何由治。朝廷法度寄吏手，付授得所乃合宜。事如黑白初易睹，敢以容悅相蒙欺。此行委寄意不淺，列城數十受指揮。任官輕外最弊法，省閣無補真何爲。遙知敏手多暇日，不廢樽俎環蛾眉。從君多乞歙州紙，歲晏天祿供吟詩。
送杜君章守齊州 張耒
平生杜公賢弟兄，北州人物家法稱。兒童服膺今見面，溫潤圭璧清霜冰。胸中詩書不見試，鬢髮欲白論邦刑。用違所長衆不可，公猶談笑氣甚平。人才之難萬冀一，一士其重九鼎輕。典籤不廢吟擁鼻，所歎虛席何人登。臨蕃千騎亦不惡，聊以餘力蘇疲氓。霜清水落魚潑剌，萬甕沸響新醪傾。東秦山河太守貴，長安歌舞新曲成。正須晝夜快作樂，舍人促公歸治行。
送劉季孫赴浙東 張耒
將軍好書如郤縠，文史隨船三萬軸。吟詩坐嘯士賈勇，不學虎頭飛食肉。念昔先君得佳句，歸見兒童詫珠玉。乖離存沒偶不死，十年遇公拜還哭。堂堂山西忠勇後，凜凜典刑在眉目。總戎南下聊復爾，健虜黠羌要頗牧。戈船水犀士扼虎，三江太湖浪翻屋。丈夫爲將亦不惡，寂寞揚雄老天祿。
寒夜擁爐有懷淮上 張耒
長安暮冬雪如山，堅冰錯落於其間。八荒一雲同慘淡，北海怒迴江海翻。老人此時不復出，閉戶燃薪守蓬蓽。忽憶去年淮上舟，有客致酒頗豪逸。三更堂下霜折木，坐上美人鳴寶瑟。人生有情亦可憐，明眸皓齒如眼前。主人金章作塵土，烟飛星散江南天。知非蘧公時一歎，讀書梅叟並蕭然。百年萬事費排遣，軟語須問東家禪。
同魯直无咎遊啟聖 張耒
西方金仙千歲身，天上伐木役天人。閻浮檀光照世界，作此無量勝妙因。九龍寶地赤精宅，湧出宮殿壓風輪。化人南來爲守護，震動六種走鬼神。錦幪老人常住世，燕坐說法無冬春。故人蕭公作塵土，白蓮花葉光如新。妙道無邊世眼窄，真心遍通人智貧。可憐端居弊宇宙，幾見疑惑談僞真。簷牙森森鐵鳳啄，殿顔眈眈金獸蹲。官冷何妨近香火，時容絕勝洗埃塵。
送邵郎中守同州 張耒
君不見漢家左輔百萬戶，里胥夜驚厭桴鼓。爾來荆棘露沾衣，只有山河閱今古。邵侯風流華省郎，三十憑熊兩開府。不須閉閣决田訟，多屑石餠羞魚俎。東南文章舊人物，莫愧蓴羹便酪乳。仍煩細閱白沙龍，驌驦一骨今何所。
王都尉惠詩求和逾年不報王屢來索而王許酒未送因次其韵以督之 張耒
酸寒杜陵老，痛飲遺身世。雲安小縣麴米春，遙知美味無多子。猶令此老氣如虎，傲兀幾以醉爲異。爭知侯家美酒如江湖，金鐺犀杓與之俱。玉壺曉傾春水决，銀槽夜滴秋雨疏。主人文章足賓客，許致麴生來坐側。三杯脫帽我家風，渴如旱田占雨虹。冷官如瓶君未見，腹惟貯水冰生面。鳴鞭走送煩騶轡，坐對朝寒北風起。未欲煩公大作醼，老夫自斟看深淺。
架蒲萄 張耒
蒲萄盤屈如修蛇，春來蟄起紓橫斜。延之升架鱗甲動，舊枿粲粲生光華。盤堆馬乳未敢望，殷勤灌溉意非他。要聽暑雨鳴大葉，窗間致榻圍青紗。年來幽淡亦有趣，自值花草占萌芽。奔波玄德老不遂，正爾種菜豈不佳。猶嫌尚遣兒輩覺，方食失匕徒驚嗟。
敘十五日事 張耒
五更聞鐘自驚起，坐守殘燈具冠履。昏昏睡眼正團花，獨愛當庭月如水。强驅睡味誰不仁，漠漠黑甜留兩眥。忽驚左掖漲風埃，已起上閣鏘環佩。平明原廟煥金碧，饑投散幕走寒餌。紛紛僕僕酸兩脛，肉食當然賤何事。走馬回家百不問，掃榻伸腰真有味。起來炊熟日亭午，槐葉新成庭覆翠。翻書弄翰老自笑，飽食安眠計難遂。古來高士不入城，肯聽鷄鳴踏朝市。
淮陰太寧山主崇岳逮與予諸父遊今年七十餘耳目聰明筋力强壯奉戒精苦禪誦不輟聞予自黄歸欣然空所居而相延日與之語或寂然相對終日使人之意消也因賦此詩 張耒
我來之初季春月，門外李花如積雪。杜門燕坐度長夏，庭樹秋風忽騷屑。西馳大火不復燎，急雨凄風爭應節。紫貂暴日知有待，畫扇依牆將怨別。蒸雲積潦漸收拾，惡木煩蕪稍摧折。不知此事誰主張，躍馬奔車忽回轍。嗟予行世蹈坎埳，僅免豺狼膏齒舌。三年閉戶餓江島，脫粟無餘衣百結。近者皇天忽悔禍，雨施雲行咸澡雪。復官還職遍海內，爭脫囚冠鳴佩玦。老夫龍鍾衆人後，一舸循江信沿涉。風波歷盡見故鄉，親友相逢驚白髮。道人已老見我喜，靜掃高堂容憩歇。佛龕日近得香火，僧飯時容供粗糲。讀書小技漫勤苦，安禪大觀無分別。久便閑放輕祿利，已脫憂危傲縲紲。天時進退古不忒，人事興衰今屢閱。酒濃村店足斟酌，魚美長淮恣哺啜。從今萬事付天工，致安民庶看夔契。
聞子瞻嶺外歸贈邠老 張耒
今晨風日何佳哉，南極老人度嶺來。此翁身如白玉樹，已過千百大火聚。望天留之付真主，世間毒烈計已誤。柯山潘子應鼓舞，與子異時從杖屨。
次韵蘇公武昌西山 張耒
靈均不醉楚人醅，秋蘭蘼蕪堂下栽。九江仙人棄家去，吳市不知身姓梅。東坡先生送二子，一丘便欲藏崔嵬。脫遺簪笏玩杖屨，招揖魚鳥營池臺。西山寂寥舊風月，百年石樽埋古埃。洗樽致酒招浪士，荒墳空餘黄土堆。但傳言語古味在，一勺玄酒藏山罍。鄧公歎息爲摩撫，重刻文字蒼崖隈。五年見盡江上客，兩屐踏遍空山苔。謝公富貴知不免，醉眼來爲蒼生開。長虹一吐誰得掩，六翮故在何人摧。橫翔相與顧鴻雁，寶劍再合張與雷。山猿澗鳥汝勿怨，天遣兩公聊一來。豈如屈賈終不遇，詩賦長遣後人哀。
宿譙東逆旅夜聞歌白公琵琶行 張耒
元和才子悲流落，一聽琵琶謂天樂。青衫裛淚作長歌，誰取篇章和宮角。譙東夜久行人稀，卧聞此歌歌者誰。歌侶舊時人不見，舉頭欲聽淚雙垂。畫堂青瑣春無事，幾聽此歌還幾醉。東風桃李作黄埃，寶篋塵昏譜閒字。一聲一聽一情傷，未老應知幾斷腸。展轉曲終燈燼落，荒城寒月夜飛霜。
趙德麟有詩言過萬壽縣得玉芝乃以供一醉之味按道書凡芝皆神仙上藥無乃輕用之乎 張耒
王孫憔悴食無肉，天遣枯腸出雙玉。荒園夜飲供一醉，仙物無乃遭輕辱。王孫高名滿天下，剸膾龍蛟刀几熟。眼高不爲小物變，采掇僅同葵薤屬。憐君十年清潁客，年少未甘窺藥錄。再逢靈藥慎勿輕，不死問君安可獨。
東園 張耒
堂中宴坐不妄出，堂外青春去如失。小園十步綠如雲，一時桃李事已畢。猶有荼蘼數朵在，未覺塵沙污玉質。金沙格俗終可憐，膩白嬌紅如欲滴。老夫睡起聽山禽，竹間林外紛嘲嘖。筍生漸愜子猷願，梅熟未邀朱老喫。翻書只作隨睡具，傾壺屢進忘憂物。今春風雨稍依節，上田麥穗過數尺。但知洗眼看世塗，莫厭終身守蓬蓽。
送翟公巽赴中書舍人 張耒
韓筋柳骨世不聞，翟公筆力回千鈞。十年聲名滿四海，淮陽邂逅雙朱輪。老翁空疏亦何有，察公於我意甚真。高談亹亹雲漢上，一掃闒茸如灰塵。夜光明月不計數，坐使衰弊生精神。恨無金玉相報答，還家三歎嗟我貧。青燈論文夜未分，曉聞門外送使君。問君舍此去安往，紫皇詔歸侍玉宸。鋒鋩發硎斷犀象，好爲明主裁絲綸。論思獻納乃其職，况公之意常在民。追還三代舊風采，主以事實致此文。聖君賢相有美意，筆端與物爲陽春。
波稜乃自波陵國來蓋西域蔬也甚能解麵毒予頗嗜之因考本草爲作此篇 張耒
誰從西域移佳蔬，遍植中原葵莧俱。清霜嚴雪凍不死，寒氣愈盛方芳敷。貫金銳箭脫秋竹，剪羅巧带飄華裾。中含金氣抱勁利，穿滌炎熱清煩紆。老人食貧貪易得，大釜日煮和甘腴。飯炊香白煮餠滑，一飽盡缽無贏餘。空厨蕭條烟火冷，可但食客歌無魚。男兒五鼎食固美，當念就鑊還愁吁。
北鄰賣餠兒每五鼓未旦即遶街呼賣雖大寒烈風不廢而時略不少差也因爲作詩且有所警示秬秸 張耒
城頭月落霜如雪，樓頭五更聲欲絕。捧盤出戶歌一聲，市樓東西人未行。北風吹衣射我餠，不憂衣單憂餠冷。業無高卑志當堅，男兒有求安得閒。
寄余五十五 張耒
憶昨戊午寄東都，人事紛紛相見疏。補官洛陽我西走，君理舟楫歸江湖。往來相失頃刻爾，坐使一別三年餘。他鄉滿眼非故舊，南北耿耿無音書。福昌古邦廢已久，莽莽榛棘藏麕鼯。空宮蕭條唐舊路，古堞斷續韓遺墟。商頑餘民俗未泯，習尚凶獷羞爲儒。高堂塵埃坐無客，雖復强接非歡愉。嗟君尚復記憶我，兩得書札何勤劬。最後新詩意不淺，知君過我山陽居。人間翩翩輕薄子，交友暫爾久則渝。歡欣憂患心不易，我視一世無君如。念昔登科各年少，君中第一名傳呼。春風朝遊踏廣陌，夜雨縱飲傾金壺。當時意氣今在否，十年我困官庭趨。君宜騰達上寥廓，何乃失足遭崎嶇。人生難必但如此，付委造物隨所驅。得之幾何失未損，七尺可貴惟吾軀。洛川春風來已久，桃李次第爭芬敷。登臨想君不可見，夢逐流水遊東吳。東吳舊遊我所樂，飲有美酒烹有魚。何當相逢兩披豁，擺落萬累無嗟吁。
從黄仲閔求友于泉 張耒
炎暑戰已定，清秋當抗衡。碧雲生雁思，幽草見蛩情。曬麥村墟靜，觀書枕簟清。誰能酌玄酒，來破屈原醒。
清洛 張耒
清洛西風急，遙知故國秋。羈游成歲月，疏放合淹留。地迥驚身老，山高更旅愁。登臨有詞賦，不減在荆州。
落日 張耒
落日西風急，空山客獨驚。夕雲寒不動，秋水暮多聲。粟厭周人飯，蓴思故國羹。南飛有征雁，羨爾羽毛輕。
贈陳履常 張耒
勞苦陳夫子，欣聞病肺蘇。席門遷次數，僧米乞時無。旨蓄親庖急，青錢藥裹須。我場方不給，何以縶君駒。
至安化驛先寄淮陽故人 張耒
蕭條安化驛，倦客思悠哉。積水連天闊，青山送客來。疏籬風捲葉，敗屋雨生苔。寄語淮陽舊，人今放逐回。
發金陵折柳亭二首  其一 張耒
綠衮溶溶日，紅飛寂寂春。青山今古事，芳草去來人。歌吹酒家市，帆檣賈客津。誰云絕勝地，登眺更傷神。
發金陵折柳亭二首  其二 張耒
桃李蕃晴日，江山秀晚春。孤舟多病客，長道未歸人。豪俗競行樂，倦遊慵問津。南山還暮雨，疑有楚臺神。
秋日 張耒
隕葉鳥不顧，枯莖蟲莫吟。野荒田已穫，江暗夕多陰。夜語聞山雨，無眠聽楚砧。敝裘還補綻，披拂動歸心。
次韵斯舉送巖桂新釀 張耒
叢桂仙君子，小山幽處芳。□□□鄙素，漢殿略塗黄。有客憐衰病，新醅許撇嘗。併將塵外物，助我北窗凉。
發安州作 張耒
積雨陂塘秀，南風蒿艾肥。烏犍立橫隴，白鳥下深畦。雲木叫杜宇，曉林啼竹雞。平生倦遊興，頼有濁醪携。
賦得瀑布 張耒
浩浩自太古，洋洋灌百川。深將一源潤，首出萬峰巔。晴浴岱宗日，香通華嶽蓮。應有真仙子，揮榜上青天。
江城 張耒
江城寒食近，風雨作輕寒。花落已可惜，春衣猶怯單。畏人成不出，已老自無歡。沽酒金明道，回頭十五年。
都梁亭下 張耒
金塔青冥上，孤城蒼莽中。淺山寒带水，旱日白吹風。人事劇翻手，生涯真轉蓬。高眠待春漲，鮭菜伴南公。
過孝感縣十里所望一土山下有漁舟呼之不來委舟負魚徑去不顧俄有一舟不待呼自拏舟直前取舟中美魚致之求價甚賤予倍與之值卒辭倍值而去予語之曰爾不待招而赴人之求仁也售不求厚價廉也子豈有道者乎茲楚境也昔有勸屈大夫以餔糟啜醨者豈非子耶爲作一篇 張耒
有道隠屠釣，仁廉非偶然。傾筐出紫鱖，揮手謝青錢。昔有離騷客，名高楚國賢。獨醒遭爾笑，吾幸醉終年。
二月三日艤舟徐城戲呈戚郎 張耒
自嗟爲客久，羈旅過淮時。雪野挑蔬瘦，霜天暖酒遲。流年下坡轂，萬事一枰棋。異日懷陳迹，孤舟近古祠。
重到臨淮壽聖院 張耒
陳迹不可訪，舊游三十年。相逢非故物，大半已沈泉。世界揚塵海，浮生不繫船。老人無固必，醉即掩篷眠。
舟中曉思 張耒
樹色未啼鳥，槳聲初度航。客燈青映壁，城角冷吹霜。飄泊年來甚，羈游情易傷。年豐清潁尾，吾計亦差良。
將至漢川夜泊 張耒
水翼飛栖定，連檣宿暝烟。葦風驚客夢，江月伴人眠。多病閒偏樂，苦吟愁易牽。漁郎爾何恨，終夕獨鳴舷。
酬同年徐正夫司戶時欲卜築嵩洛間 張耒
少別老相見，無言空惘然。功名屬多病，詩酒樂衰年。釜厭顔公粥，囊須趙壹錢。歸裝何日辦，嵩少好林泉。
何處春深好二首  其一 張耒
何處春深好，春深禪宿家。茶爐寒夙火，佛案曉添花。壞宅無妖火，通途有寶車。院深人不到，幡影逐風斜。
何處春深好二首  其二 張耒
何處春深好，春深居士家。荒園幾畦菜，環堵數株花。自蠟登山屐，仍驅下澤車。時時客問字，醉帽任傾斜。
次韵寄趙伯堅二首  其一 張耒
西湖望中潬，能有幾多程。問訊懶不講，篇章來愈清。爲邦循舊政，把酒憶交情。祝子過新歲，春風入帝城。
次韵寄趙伯堅二首  其二 張耒
相思何處望，月閣對南堂。念子猶記我，懷君時舉觴。可能思潁好，端是種花忙。閒說河陽政，佳哉副所望。
陋屋 張耒
陋屋秋霖後，荒城落葉中。壞牆朝插菌，幽草晝聞蛩。豈是不浪出，直緣無奈慵。何勞求季主，吾自了窮通。
道旁花 張耒
長夏百草秀，道旁多野花。無名自紅紫，有意占年華。灼灼照流水，斑斑上古槎。中原何日掃，將爾付泥沙。
寺西閒步 張耒
閭里靜無事，野塘春水生。好風時獨立，芳草共閑行。閏月遲春候，輕陰弄晚晴。鄰炊烟火動，下舍晚鷄鳴。
已醒 張耒
已醒厭厭醉，將開灼灼紅。年年到春日，忽忽遇東風。暇日如年永，閒愁似酒濃。時能將醉眼，天際送飛鴻。
題廬阜官廳壁 張耒
平生山水興，今夜宿東林。落日樓殿影，西風鐘梵音。雲橫山閣迥，雨過虎溪深。脚力猶堪在，他年當重尋。
今早將飲酒聞鶯有感 張耒
蕭條古蘭若，春日等閒斜。唧唧初聞燕，怱怱又過花。舊遊都似夢，到處即爲家。把酒聽鶯處，羈懷感歲華。
破幌 張耒
破幌一點白，卧知千里明。低窗通雪氣，喬木尚風聲。傳警軍城靜，鳴鐘梵剎清。高眠尋斷夢，鄰樹已烏驚。
食筍 張耒
荒林春足雨，新筍迸龍雛。鄰叟勤致饋，老人欣付厨。朝餐甘飽美，放浄爲嗟吁。惜取葛陂杖，猶堪代我駒。
夜意 張耒
每見青桐落，常虞白髮侵。傷心惟片月，不睡更清砧。蟋蟀秋聲早，銀河夜色深。崎嶇無限意，蕭索一長吟。
秋雨 張耒
階下梧桐樹，芳菲亦已休。歲時驚病客，風雨送清秋。栖鳥歸何晚，鳴蟲響漸收。蕭蕭寒色暮，吹作夜深愁。
秦兵部書堂 張耒
丈人憐我厚，許與過常情。身世已迂闊，功名何敢爭。笑談忘晚輩，樽俎罄生平。欲斸臨淮地，從公老此生。
日落 張耒
日落長雲暗，風悲古岸秋。渚鷗遙避客，野蝶戲隨舟。疏拙資微祿，飄零厭遠遊。若無尊裏酒，何物與消愁。
晚卧 張耒
日落煩暑退，秋晴河漢明。微雲映天白，纖月過林清。獨卧誰晤語，幽懷殊未平。蕭蕭夜深冷，皓露滿前楹。
捲簾 張耒
捲簾新月上，林影散微茫。庭草鳴蟲近，風燈秋幌凉。長年惟有病，晚歲苦多傷。身世竟何就，吾將問蜀莊。
秋懷次韵晁應之三首  其一 張耒
木落晚風急，宵凉侵暑衣。有期惟向老，無計未成歸。只益顛毛脫，還從髀骨肥。感時仍弔古，回首意多違。
秋懷次韵晁應之三首  其二 張耒
衰鬢不堪洗，病軀先覺陰。天寒白日短，歲暮亂山深。薄酒醒無力，危弦奏不禁。謀身老逾拙，三聽洛陽砧。
秋懷次韵晁應之三首  其三 張耒
清秋萬里興，力疾上層臺。歲熟雉兔飽，風高榆柳摧。晚篁元自綠，幽菊爲誰開。寂寞無人問，鄉書久不來。
冬至三首  其一 張耒
昨夜新霜落，淮南十月初。寒雲風後白，高木雨來疏。功業嗟謀拙，星霜逼歲餘。子雲真拙者，寂寞爲玄書。
冬至三首  其二 張耒
汴水日夜淺，天寒霜野寬。拂衣秋葉亂，衝面北風寒。不作歸山計，空悲走馬鞍。濟時吾力薄，俯仰一悲歎。
冬至三首  其三 張耒
孤衾不成寐，起坐聽雞號。樓閉更籌靜，天寒星斗高。蕭條陶令酒，清怨楚臣騷。凜凜悲秋意，何須待二毛。
青陽驛會劉伯聲夜話 張耒
奔走倦塵埃，相逢顔暫開。語闌燈燼改，飲散月華來。行役風霜苦，流年歲月催。我愚甘自分，惆悵子多才。
十二月二十六日旦聞東堂啄木聲忽記作福昌尉時在山間環舍多老木臘後春初此鳥尤多聲態不一今琵琶箏中所效既不類又百不得一二云 張耒
睡餘聞啄木，忽憶福昌春。官舍題詩壁，如今經幾人。猶能老耽酒，依舊拙謀身。尚想蘭宮路，東風清洛濱。
次韵和王彥昭九日湖園會飲 張耒
故人憐寂寞，九日共登臨。天地客行遠，山河秋已深。狂來能醉舞，興罷獨悲吟。莫怪凄凉甚，多憂損壯心。
暮春三首  其一 張耒
還將多病眼，冉冉對殘春。啼鳥日求侶，晚花如向人。物情懶著意，杯酒最關身。亦有功名志，吾生付大鈞。
暮春三首  其二 張耒
應接非吾事，深幽興有餘。筍深鳴鳥下，花薄午風疏。草淺見飛雉，溪清生細魚。端居亦多趣，不用席門車。
暮春三首  其三 張耒
紅點薔薇架，綠深桃李蹊。語鶯知果熟，忙燕聚新泥。節物有常態，羈遊無定栖。寧須說鵬鷃，物理固應齊。
之天長會宿僧院 張耒
蕭條林下寺，客至解塵鞍。雨過月逾白，夜深秋向寒。老僧無俗累，愛客故盤桓。之子靜相對，松風清石欄。
宿銅陵 張耒
山色日已遠，問人歸路長。碧天凉夜闊，秋物雨餘荒。人靜路傍寺，鳥啼林下房。銅陵竟何就，空死漢吳王。
漣水 張耒
孤舟逆水上，野靜聞水聲。鷗飛不遠水，寒浪濺霜翎。夜氣岸兼木，夕光潭照星。長吟弄雙槳，知有睡龍驚。
一日復一日 張耒
一日復一日，炎凉行一周。異鄉猶在望，白髮久生頭。且看尋橦技，休懷失馬憂。天公有至信，萬古一春秋。
索莫 張耒
索莫歸未得，閒雲還滿空。愁吟對寒月，不睡到晨鐘。衣喜初冬寄，書憐手自封。何當聽夜雪，暖酒夜爐紅。
上方僧 張耒
不下上方地，夜禪心慮冥。三更風雪暗，一點佛龕燈。持鉢呪潭水，鬼神拳跪聽。
冬夜 張耒
山靜寒雲薄，天空孤月明。霜桐占階影，風葉繞廊聲。經濟心難就，蹉跎歲屢更。冥鴻本清遠，何事亦宵征。